**СПИДИ ЕАД**

ПРОСПЕКТ ЗА ДОПУСКАНЕ ДО ТЪРГОВИЯ НА РЕГУЛИРАН ПАЗАР

НА ЕМИСИЯ АКЦИИ

**РЕГИСТРАЦИОНЕН ДОКУМЕНТ**

Този проспект е за допускане до търговия на регулиран пазар на 1 482 200 акции с номинална стойност от 1 (един) лев, издадени от „СПИДИ” ЕАД.

Регистрационният документ съдържа цялата информация за „СПИДИ” ЕАД, необходима за вземане на инвестиционно решение, включително основните рискове, свързани с емитента и неговата дейност и е в интерес на инвеститорите да се запознаят с регистрационния документ и с документа за предлаганите ценни книжа, преди да вземат решение да инвестират.

\_\_\_\_\_\_\_\_\_\_\_\_\_\_\_\_\_\_\_\_\_

Членоветe на Съвета на директорите на „СПИДИ” ЕАД отговарят солидарно за вредите, причинени от неверни, заблуждаващи или непълни данни в Регистрационния документ. Съставителите на финансовите отчети на Дружеството отговарят солидарно с лицата по предходното изречение за вреди, причинени от неверни, заблуждаващи или непълни данни във финансовите отчети на Дружеството, а одиторите – за вредите, причинени в одитираните от тях финансови отчети. В изпълнение на чл. 81, ал. 5 от ЗППЦК точните данни за тези лица са посочени в раздел I, т. 1, 3, и 4 и раздел II

**КОМИСИЯТА ЗА ФИНАНСОВ НАДЗОР Е ПОТВЪРДИЛА ПРОСПЕКТА С РЕШЕНИЕ № \_\_\_\_\_\_\_\_ ОТ \_\_\_\_\_\_\_\_\_\_ г., КОЕТО НЕ Е ПРЕПОРЪКА ЗА ИНВЕСТИРАНЕ В ПРЕДЛАГАНИТЕ АКЦИИ. КОМИСИЯТА ЗА ФИНАНСОВ НАДЗОР НЕ НОСИ ОТГОВОРНОСТ ЗА ВЕРНОСТТА И ПЪЛНОТАТА НА СЪДЪРЖАЩИТЕ СЕ В ПРОСПЕКТА ДАННИ**

**21 Май 2012**

Инвеститорите могат да получат копие от настоящия проспект на следня адрес:

|  |  |
| --- | --- |
|  |  |
|  |  |
| Адрес: | гр. София, ул. Самоковско шосе №1 |
| Телефон: | 02 8173 999 |
| Лице за контакти: | Ана Бонева |

Информация за Дружеството може да бъде получена и от страниците в Интернет на:

„Българска фондова борса – София” АД, гр. София, ул. „Три уши“ № 10, тел.: +359 (2) 937 09 34; www.bse-sofia.bg;

Комисия за финансов надзор, гр. София, ул. „Шар планина“ № 33, тел. централа: +359 (2) 940 49 99; www.fsc.bg.

Инвестирането в акции е свързано с определени рискове. В интерес на инвеститорите е да се запознаят с този Проспект и особено с раздел “Рискови Фактори” на стр 9 от Проспекта, преди да вземат инвестиционно решение.

**СЪДЪРЖАНИЕ**

[1. Данни за членовете на управителните и на контролните органи, прокуристите, консултантите, одиторите на „СПИДИ” ЕАД. Отговорност за изготвяне на регистрационния документ 6](#_Toc324380051)

[*1.1.* *Данни за членовете на Съвета на директорите на Дружеството* 6](#_Toc324380052)

[*1.2.* *Основните банки, инвестиционни посредници, партньори и консултанти.* 6](#_Toc324380053)

[*1.3.* *Лица, отговорни за изготвянето на регистрационния документ* 6](#_Toc324380054)

[*1.4.* *Oдитори.* 7](#_Toc324380055)

[2. Систематизирана финансова информация 8](#_Toc324380056)

[3. Рискови фактори 9](#_Toc324380057)

[*3.1.* *Макроикономически риск* 9](#_Toc324380058)

[*3.1.1.* *Регулаторен риск* 9](#_Toc324380059)

[*3.1.2.* *Лихвен и кредитен риск* 10](#_Toc324380060)

[*3.1.3.* *Инфлационен риск* 10](#_Toc324380061)

[*3.1.4.* *Валутен риск* 11](#_Toc324380062)

[*3.2.* *Форсмажорни обстоятелства* 11](#_Toc324380063)

[*3.3.* *Риск от неизпълнение на насрещната страна* 11](#_Toc324380064)

[*3.4.* *Изменение в цената на горивата* 12](#_Toc324380065)

[*3.5.* *Оперативен риск* 12](#_Toc324380066)

[*3.6.* *Ликвиден риск* 13](#_Toc324380067)

[4. Информация за емитента 14](#_Toc324380068)

[*4.1.* *Данни за емитента.* 14](#_Toc324380069)

[*4.2.* *Важни събития в развитието на емитента* 16](#_Toc324380070)

[*4.3.* *Преглед на направените инвестиции* 19](#_Toc324380071)

[*4.3.1.* *Описание и размер на инвестициите.* 19](#_Toc324380072)

[*4.3.2.* *Описание на инвестициите извършвани в момента.* 21](#_Toc324380073)

[*4.3.3.* *Поети ангажименти от страна на мениджмънта за извършване на инвестиции.* 21](#_Toc324380074)

[*4.4.* *Преглед на дейността* 22](#_Toc324380075)

[*4.4.1.* *Основни сфери на дейност* 22](#_Toc324380076)

[*4.4.2.* *Основни пазари на емитента.* 23](#_Toc324380077)

[*4.4.3.* *Пазарът на пощенски услуги в България* 25](#_Toc324380078)

[*4.4.4.* *Основания, на базата на които емитента е направил изявление във връзка с конкурантната си позиция* 27](#_Toc324380079)

[*4.4.5.* *Извънредни фактори и събития, повлияли върху дейността на емитента.* 28](#_Toc324380080)

[*4.4.6.* *Зависимост от патенти, лицензи, индустриални, търговски или финансови договори или нови производствени процеси.* 28](#_Toc324380081)

[*4.5.* *Организационна структура:* 29](#_Toc324380082)

[*4.5.1.* *Описание на групата и на позицията на емитента в нея.* 29](#_Toc324380083)

[*4.5.2.* *Данни за дъщерните дружества на емитента* 30](#_Toc324380084)

[*4.6.* *Имущество, производствени единици и оборудване:* 31](#_Toc324380085)

[*4.6.1.* *Обем, структура и динамика на дълготрайните материални активи.* 31](#_Toc324380086)

[*4.6.2.* *Производствен капацитет и степен на използване* 31](#_Toc324380087)

[*4.6.3.* *Оборудване на лизинг и тежести върху активите;* 32](#_Toc324380088)

[*4.6.4.* *Екологични въпроси* 32](#_Toc324380089)

[5. Резултати от дейността, финансово състояние и перспективи 33](#_Toc324380090)

[*5.1.* *Резултати от дейността.* 33](#_Toc324380091)

[*5.1.1.* *Динамика на приходите и фактори повлияли върху тяхното изменение.* 33](#_Toc324380092)

[*5.1.2.* *Динамика на разходите и фактори повлияли върху тяхното изменение.* 34](#_Toc324380093)

[*5.1.3.* *Финансовата позиция на емитента.* 36](#_Toc324380094)

[*5.1.4.* *Влияние на инфлацията и промените във валутния курс.* 37](#_Toc324380095)

[*5.1.5.* *Информация за правителствени, икономически, данъчни, монетарни или политически фактори, имащи съществено влияние.* 37](#_Toc324380096)

[*5.2.* *Капиталови ресурси* 38](#_Toc324380097)

[*5.2.1.* *Източници на финансиране* 38](#_Toc324380098)

[*5.2.2.* *Описание на паричните потоци;* 39](#_Toc324380099)

[*5.2.3.* *Условията за заемане на средства и структурата на финансирането.* 39](#_Toc324380100)

[*5.2.4.* *Информация за предвижданите източници за финансиране покупките на ДА и за поетите ангажименти за извършване на инвестиции.* 40](#_Toc324380101)

[*5.3.* *R&D дейност за последните 3 години* 40](#_Toc324380102)

[*5.4.* *Основни тенденции* 41](#_Toc324380103)

[6. Членове на управителните органи, висш ръководен състав и служители 42](#_Toc324380104)

[*6.1.* *Информация за членовете на управителните и на контролните органи, прокуристите, висшия ръководен състав и на ключови служители* 42](#_Toc324380105)

[*6.2.* *Конфликт на интереси за членове на управителните и на контролните органи* 46](#_Toc324380106)

[*6.3.* *Възнаграждения на всеки от членовете на управителните и на контролните органи за последната финансова година.* 47](#_Toc324380107)

[*6.3.1.* *Получени суми и непарични възнаграждения през 2011 г.* 47](#_Toc324380108)

[*6.3.2.* *Условни или разсрочени възнаграждения* 47](#_Toc324380109)

[*6.3.3.* *Сума, дължима за изплащане на пенсии, компенсации при пенсиониране или други подобни обезщетения.* 47](#_Toc324380110)

[*6.4.* *Датата на изтичане на срока на текущите договори с членовете на управителните и на контролните органи, както и периода, през който те са заемали длъжността;* 48](#_Toc324380111)

[*6.5.* *Информация за служителите:* 48](#_Toc324380112)

[*Информация за притежавани акции на емитента.* 49](#_Toc324380113)

[7. Акционери със значително участие. 50](#_Toc324380114)

[*7.1.* *Данни за акционерите, притежаващи над 5 на сто от акциите с право на глас.* 50](#_Toc324380115)

[*7.2.* *Посочване дали са налице различия в правата на глас на главните акционери в емитента* 50](#_Toc324380116)

[*7.3.* *Данни за лицето/лицата, които упражняват контрол върху емитента* 51](#_Toc324380117)

[8. Сделки със свързани лица 52](#_Toc324380118)

[9. Финансова информация 55](#_Toc324380119)

[*9.1.* *Дивидентна политика* 55](#_Toc324380120)

[*9.2.* *Информация за висящи съдебни, административни или арбитражни производства.* 56](#_Toc324380121)

[*9.3.* *Описание на съществените промени във финансовото и търговското състояние на емитента* 56](#_Toc324380122)

[10. Допълнителна информация 57](#_Toc324380123)

[*10.1.* *Данни за капитала на емитента.* 57](#_Toc324380124)

[*10.2.* *Информация за устава на емитента* 58](#_Toc324380132)

[*10.3.* *Значителни договори* 69](#_Toc324380146)

[*10.4.* *Информация за трети лица, изявление от експерти и декларации за всякакъв интерес* 69](#_Toc324380147)

[*10.5.* *Информация за участия* 70](#_Toc324380148)

[*10.6.* *Информация за мястото, времето и начина, по който може да бъде получена допълнителна информация, включително адрес, телефон, работно време и лице за контакти.* 70](#_Toc324380149)

[*10.7.* *Приложени документи* 70](#_Toc324380150)

# Данни за членовете на управителните и на контролните органи, прокуристите, консултантите, одиторите на „СПИДИ” ЕАД. Отговорност за изготвяне на регистрационния документ

# *Данни за членовете на Съвета на директорите на Дружеството*

„СПИДИ” ЕАД е с едностепенна форма на управление. Управлява се от Съвет на директорите в състав:

Валери Харутюн Мектупчиян – Изпълнителен директор

Георги Иванов Глогов

“Омникар С” ЕООД – председател на СД с едноличен собственик Валери Мектупчиян. Същият е и представител на дружеството в СД на Емитента.

Дружеството няма назначени прокуристи.

„СПИДИ“ ЕАД се представлява и управлява от Валери Мектупчиян

# *Основните банки, инвестиционни посредници, партньори и консултанти.*

*Обслужваща банка на „СПИДИ” ЕАД*

УникредитБулбанк, със седалище и адрес на управление гр. София, пл. "Света Неделя" № 7 и обслужващ клон: гр. София, ул. Калоян №3

Райфайзенбанк, със седалище и адрес на управление гр. София, ул. „Гогол” 18-20

*Инвестиционни посредници и консултанти, с които „СПИДИ” ЕАД има договорни отношения*

Дружеството няма установени трайни отношения с инвестиционни посредници, правни и други консултанти.

# *Лица, отговорни за изготвянето на регистрационния документ*

Лицата отговорни за изготвянето на настоящия проспект са Красимир Тахчиев и Данаил Данаилов. Същите, с полагане на подписите си на последната страница на настоящия документ декларират, че са положили всички разумни грижи, за да се уверят, че доколкото им е известно, информацията съдържаща се в Регистрационния документ е вярна, пълна и отговаря на фактите и не съдържа пропуск, който може да засегне нейния смисъл, и коректно представя съществените за инвеститорите обстоятелства относно Дружеството.

Членовете на Съвета на директорите на „СПИДИ” ЕАД отговарят за вредите, причинени от неверни, заблуждаващи и непълни данни в Проспекта.

Съставителят на финансовите отчети – Стефка Левиджова, Главен счетоводител в „СПИДИ” ЕАД, отговаря за вреди, причинени от неверни, заблуждаващи и непълни данни във финансовите отчети на Емитента.

Одиторът на Дружеството, Мария Иванова Атанасова с рег. № 263, представител на фирма Интеродит ЕООД, гр. Пловдив, отговаря за вреди, причинени от одитираните от нея финансови отчети за периода 2009 – 2011 г.

# *Oдитори.*

През периода 2009 – 2011г. одитор на Дружеството е Мария Иванова Атанасова, сертифициран финансов одитор от Институт за дипломираните експерт-счетоводители с рег. № 263, с адрес гр. Пловдив, ул. Белград 8

През посочения период не е била извършвана промяна на лицата, одитирали Дружеството.

# Систематизирана финансова информация

Представената систематизирана финансова информация е от одитираните годишни неконсолидирани финансови отчети на Дружеството за 2009, 2010, 2011 г. и одитирани годишни консолидирани финансови отчети за 2011 г., както и неодитирани междинни отчети за първо тримесечие на 2012 г. изготвени съгласно Международните стандарти за финансово отчитане (МСФО)

|  |  |  |  |  |  |  |  |
| --- | --- | --- | --- | --- | --- | --- | --- |
| В хил. лв. | 2009 | 2010 | 2011 | Q1 11 | Q1 12 | 2011 К | Q1 12 К |
| Приходи от осн. дейност | 35 396 | 38 948 | 47 567 | 7 683 | 8 821 | 47 792 | 8 851 |
| Печалба от осн. дейност | 2 361 | 2 739 | 5 508 | 1 361 | 1 640 | 6 255 | 1 218 |
| Нетна печалба | 2 010 | 2 652 | 5 476 | 1 478 | 1 495 | 6 110 | 1 116 |
| Нетна печалба на акция | 4,02 | 5,30 | 5,19 | 2,96 | 1,01 | 4,12 | 0,75 |
| Сума на активите | 14 888 | 17 456 | 20 593 | 15 579 | 18 235 | 20 900 | 18 502 |
| Нетни активи | 4 384 | 6 387 | 7 306 | 7 865 | 8 801 | 8 434 | 9 502 |
| Акционерен капитал | 500 | 500 | 1 482 | 500 | 1 482 | 1 482 | 1 482 |
| Среден брой акции | 500 000 | 500 000 | 1 055 659 | 500 000 | 1 482 200 | 1 482 200 | 1 482 200 |
| Дивидент на акция | 6,69 | 1,30 | 5,25 |  |  |  |  |

*Бележка: Всички данни са в хиляди лева, освен данните на акция*

*Данните са от одитирани финансови отчети за 2011 г. (консолидиран и неконсолидиран), 2010 г., 2009 г. и неодитираните отчети за първо тримесечие на 2012 г.*

**ПРЕДОСТАВЕНИТЕ В ТОЗИ ПРОСПЕКТ ДАННИ ЗА МЕЖДИННИТЕ ОТЧЕТНИ ПЕРИОДИ СА НЕОДИТИРАНИ**

# Рискови фактори

*Преди да инвестират в акции на „Спиди" ЕАД, на потенциалните инвеститори се препоръчва внимателно да преценят рисковите фактори, описани в този раздел. В случай, че някой от рисковете, описани в този раздел, настъпи, негативните ефекти върху дейността на „Спиди" ЕАД и неговите финансови резултати могат да бъдат значителни. Инвеститорите трябва да имат предвид също така, че рисковете, описани по-долу, не са единствените, които „Спиди" ЕАД среща при осъществяване на своята дейност. Допълнителни рискове и/или несигурни събития, които към настоящия момент не са известни или се считат за несъществени могат също да имат значителен неблагоприятен ефект върху дейността на „Спиди" ЕАД и неговите финансови резултати.*

Всяко едно функциониращо дружество е изложено на определени рискове, които оказват въздействие върху резултатите от дейността му и съответно върху доходността на ценните книжа, емитирани от него.

„СПИДИ” ЕАД се стреми да поддържа нисък рисков профил чрез поддържането на ниски нива на финансов и оперативен левъридж, високо ниво на оперативна ефективност, въвеждането на стриктни правила и процедури при управлението на дейността и строг контрол за тяхното спазване, диверсифициране на клиентската база и на доставчиците.

Изброеното прави дружеството устойчиво на външни негативни шокове, но въпреки това в своята дейност среща значителни рискове, които могат да повлияят отрицателно на резултатите на фирмата.

# *Макроикономически риск*

„СПИДИ” ЕАД оперира на територията на цялата страна и обслужва компании от различни сектори от икономиката. Съответно, дейността на компанията силно зависи от цялостния ръст на икономиката и общото състояние на бизнес средата. Така например силното свиване на бизнес активността през 2009 г. накара част от фирмите да прехвърлят транспортната дейност на външни фирми, в стремеж да се оптимизират разходите. Това позволи на „СПИДИ” ЕАД да реализира ръст на превозените пратки, но от друга страна, свитата покупателна способност принуди операторите на куриерски услуги значително да намалят цените на предлаганите услуги, което се отрази негативно на рентабилността на компанията. Аналогично, бъдещо свиване на икономиката и потреблението би оказало натиск върху маржовете на печалба, а силно и продължително забавяне на бизнес активността може да доведе и до негативен тренд в приходите. Дружеството се стреми да минимизира този риск като поддържа високи нива на финансова автономност и непрекъснато инвестира в повишаване на ефективността, което му позволява да работи при рентабилност значително по-висока от тази на конкурентите.

# *Световната финансова криза*

Националният характер на дейността на компанията определя и значителната й зависимост от общото икономическо развитие. През последните години възстановяването на икономиката на страната се движеше основно от значителния ръст на износа. Следователно, цялостното влошаване на икономическите перспективи в света се отразява пряко върху динамиката на българския изност, а от там и на икономическото развитие в страната. По тази причина, влюшаването на международната икономическа обстановка ще има и негативно въздействие върху дейността на емитента. Отражението върху резултатите може да се очаква върху маржа на печалбата, а при по-тежки условия и върху ръста на продажбите. Пряко засагнат ще е и ръста на международните доставки, пред които към момента има значителни перспективи за нарастване.

# *Регулаторен риск*

Регулаторният риск е свързан с приемането на нормативни промени, които могат да са свързани с допълнителни разходи или ограничения в дейността на компанията. За извършване на своята дейност, дружеството е регистрирано в Комисията за регулиране на съобщенията като оператор на неуниверсална пощенска услуга, както и лиценз от Изпълнителна агенция „Пътища” за извършване на превоз на товари и съответно подлежи на контрол при осъществяването на своята дейност от съответните държавни ведомства, като например одобряване на общите условия, по които компанията приема, пренася и доставя куриерските пратки. „СПИДИ” ЕАД оперира в сегмента на неуниверсалната пощенска услуга, която е с по-висока степен на оперативна свобода по отношение на вида, обхвата и цените на оказваните услуги, като режима по отношение на последните е единствено уведомителен. Като цяло, въвеждането и стриктното прилагане на нормативните правила при извършването на пощенските услуги е в интерес на дружеството, доколкото повишава доверието в сегмента и ограничава нелоялната конкуренция. Към момента, не се очаква въвеждането на изисквания, които да утежняват или да изискват допълнителни разходи за дейността.

# *Лихвен и кредитен риск*

Кредитният риск представлява вероятността от влошаване на международния кредитен рейтинг на Република България. Ниският кредитен рейтинг на страната може да доведат до по-високи лихвени нива, по-тежки условия на финансиране на компанията и повишаването на разходите за лихви. С разрастването на финансовата криза през 2008, основните рейтингови агенции преразгледаха кредитния рейтинг на България и в резултат на влошаването на макроикономическите показатели, той беше понижен, макар и минимално. Ниското ниво на публичен дълг и балансираната бюджетна политика позволи на страната да запази инвестиционния си рейтинг, но въпреки това кредитирането в страната се затрудни и оскъпи. Поради ниската си задлъжнялост и добрата кредитна история, „СПИДИ” ЕАД успява да договаря благоприятни лихвени условия, като рискът е свързан с факта, че практката по лизинговите задължения е да се ползва плаващ лихвен процент, EURIBOR плюс надбавка. Експанзионистичната монетарна политика на най-големите централни банки понижи лихвите до рекордно ниски нива. Съответно очаквано бъдещо затягане на монетарната политика ще доведе до покачване на базовата лихва и от там, на разходите за лихви на компанията. Предвид ниската задлъжнялост, която „СПИДИ” ЕАД поддържа, негативният ефект ще е силно ограничен.

# *Инфлационен риск*

Рискът от увеличение на инфлацията е свързан с намаляването на реалната покупателна сила на икономическите субекти и евентуалната обезценка на активите, деноминирани в местна валута, както и с вероятността инфлацията да повлияе на реалната възвръщаемост на инвестициите. Отвореността на българската икономика и фиксирания валутен курс на лева към еврото определя силната зависимост на равнището на инфлация в страната, както от вътрешни, така и от външни фактори. Експанзионистичната политика на основните централни банки поддържа инфлацията над приетите целеви нива и води до покачване на цените на енергийните ресурси, което оказва натиск в посока повишение на инфлацията и в страната. В допълнение, ниското равнище на цените у нас, поради ефекта на наваксване, води до ниво на инфлацията, надвишаващо това в еврозоната, което предопределя едни по-високи нива на инфлация в страната. От друга страна, свиването на потреблението от 2009 г. насам доведоха до значително свиване на нивото на инфлацията – от пика през юни 2008, когато инфлацията достигна 14,7% на годишна база, до 1,7% през март 2012 (по данни на Националния статистически институт). Въпреки резкия спад на инфлацията, изменението на разполагаемия доход изостава от темпа на инфлация, което води и до намалена покупателна способност, задържа развитието на икономиката и съответно ограничава потенциала за развитие на компанията.

# *Валутен риск*

Валутните експозиции на дружеството възникват във връзка с извършваните доставки от и за чужбина, чийто дял в общите приходи към момента е нисък. По-голямата част от валутните операции се извършват в евро, поради което общият ефект от промяната на валутните курсове е пренебрежимо малък. Увеличението в международните доставки е един от основните източници на ръст в бъдещото развитие на дружеството, което се очаква да доведе и до увеличение на валутната експозиция в дългосрочен план, като през тази година има транзакции единствено в евро и лева, поради което при запазване на фиксирания курс на лева към еврото, не предвиждаме изменението на валутните курсове да има значително влияние върху финансовия резултат на компанията в средносрочен план.

# *Форсмажорни обстоятелства*

Дейността на компанията може негативно да бъде повлияна от природни бедствия и тежки метереологични условия, както и други събития извън контрола на дружеството (наводнения, обилни снеговалежи, бури, стачки, и др.), доколкото това може да доведе до прекъсване на транспортните връзки и нарушаване на ритмичността и сроковете на доставка. В Общите условия за приемане, пренасяне и доставка на куриерски пратки е предвидено, че при подобни обстоятелства, „СПИДИ” ЕАД не се носи материална отговорност. В този случай негативното влияние се изразява в пропуснати ползи и разходи, свързани с преустановяването на работа.

# *Риск от неизпълнение на насрещната страна*

Над 80% от приходите се генерират от клиенти по договор, съответно услугата се заплаща не при извършването й, а периодично, съгласно предварително договорените условия. В този случай съществува риск насрещната страна да не погасява задълженията си навреме, което би се отразило негативно на паричния поток и резултатите от дейността на дружеството. Този риск значително нараства при влошаването на икономическите условия, което наблюдаваме след 2008 г. В резултат на това наблюдаваме увеличение на просрочените вземания от 187 х.л. през 2009 до 395,5 х.л. през 2011 г. Дружеството е внедрило детайлна и строга система за следене на дължимите суми и сроковете за погасяването им и процедура за действие при наличие на забавено плащане. Също така се прилагат лимити, ограничаващи експозицията към всеки отделен клиент. Това позволява този риск да се поддържа в ниски граници.

# *Изменение в цената на горивата*

В сравнение с транспортните компании, разходите за гориво формират по-нисък дял в общите разходи на компанията, но въпреки това големите флуктуации в цените на петрола през последните години се отразяват на общата рентабилност на компанията, предвид факта, че голяма част от приходите се генерират на база договори, където цената на услугата е фиксирана за дълъг период. За да неутрализира негативния ефект от промяната в цените на горивата, „СПИДИ” ЕАД промени начина на договаряне като в договорената тарифа за извършване на доставки добави нова компонента, „такса гориво”, която е променлива и се актуализира месечно съобразно измененията в цената на горивата.

# *Оперативен риск*

Оперативният риск е свързан с възможността от загуби или неочаквани разходи, свързани с измами, кражби, съдебни дела или проблеми в текущия контрол и качеството на извършваната услуга.

Годишно ‘СПИДИ” ЕАД превозва около 6,5 млн. пратки, на 365 000 клиента с 960 служителя и 500 автомобила (общо със 100% притежаваното дружество „Спиди” ЕООД). Доставката на всяка една пратка в ненарушено състояние и в договорените срокове е от ключово значение за финансовите резултати на компанията от гледна точка, както на размера на генерираните приходи, така и на разходите за неустойки по неизпълнение на договори. Предвид големия брой пратки и служители, които обслужват физически доставките, рискът от изгубване, увреждане или забава, със съответните негативни последици за бизнеса е значителен. Затова от изключителна важност е организацията на дейността и контролът на качеството. За целта дружеството е приело следното:

*Подробни процедури:* За всички основни дейности в компанията има приети подробни процедури, които описват всички стъпки от приемането на пратката до нейната доставка, както и касаещи други съпътстващи дейности. Стриктното следване на процедурите гарантира доброто обслужване на клиентите и минимизирането на инцидентите при обработката и транспортирането на пратките.

*Контрол на работата и качеството:* Дружеството разработва, внедрява и усъвършенства системи за текущ и последващ контрол и наблюдение, които дават възможност да се проследява движението на пратките, маршрута на автомобилите и работата на отделните служители. Тези системи освен, че позволяват проследяването и установяването на нарушения, така и са ценен източник на информация за оптимизация на процесите.

*Обучение и мотивация на персонала:* Обучението гарантира, че служителите притежават необходимата квалификация, за да извършват възложената им работа и че са добре запознати с приетите права и процедури. Схемите за мотивиране на персонала позволяват да се обвърже възнаграждението с постигнатите резултати и са от съществено значение за качеството и ефективността в дейността на „СПИДИ” ЕАД.

# *Риск от повишение на наемите*

Всички помещения, в които Дружеството осъществява своята дейност са наети. Въпреки това, рискът от повишаване на наемите е незначителен, доколкото през последните години пазарната тенденция е към понижение на наемите. Съответно, през този период „Спиди” ЕАД сключва договорите за наем при нови, по-ниски равнища. Договорите са обичайно с 10-годишен срок и между 3 и 5 години период, през който наемите не могат да се повишават. След този период, възможният ръст е ограничен до размера на инфлацията. Поради тази причина, в средносрочен период разходите за наем, измерени като цена на квадратен метър наета площ, се очаква да се понижава или запази на сегашните нива.

# *Риск от сделки между свързани лица при непазарни условия*

Основният акционер и изпълнителен директор, Валери Мектупчиян, притежава контролни дялове в редица други фирми, част от който имат търговски взаимоотношения с емитента. Общият размер на сделките между свързани лица представлява малка част от общата дейност на емитента, поради което и рискът е до голяма степен ограничен. Сделките се осъществяват при пазарни условия до момента, а в бъдеще ограничаващи риска вактори са наличието на няколко акционера със значително влияние и наличието на ясни вътрешни правила при извършването на дейността. Предвижданото въвеждане на одитен комитет ще повиши допълнително защитата на акционерите.

# *Ликвиден риск*

Ликвидният риск е рискът дружеството да не успее да посреща текущите си задължения. „СПИДИ’ ЕАД има значителни текущи задължения свързани с плащание по лизингови договори и към доставчици.

При управлението на своята ликвидност, дружеството планира договарянето на плащанията в съответствие с очакваните бъдещи парични потоци. В допълнение, се поддържат парични резерви, които да послужат като буфер при евентуално неблагоприятно развитие на пазарната ситуация и съответно временно свиване на паричните постъпления. До момента, компанията генерира силен позитивен паричен поток, което позволява безпроблемно посрещане на падежиращите плащания и поддържането на солидни ликвидни показатели.

# Информация за емитента

# *Данни за емитента.*

*Наименование на емитента*

Дружеството емитент е регистрирано с наименование „Спиди“ ЕАД в търговския регистър към Агенция по вписванията.

Допълнително на английски се изписва „SPEEDY” EAD

До момента на изготвяне на настоящия регистрационен документ не е извършвана последваща промяна в наименованието на емитента.

*Номер и партида на вписване в търговския регистър, код ЕИК, дата на учредяване, държава, в която емитентът е учреден, седалище, адрес на управление, телефон (факс), електронен адрес (e-mail) и електронна страница в Интернет (web-site)*

„СПИДИ”АД е учредено на 10 февруари 2005 г. в гр. София. Дружеството е учредено без срок на съществуване. Дружеството е вписано в Търговския регистър на Софийски градски съд с решение по фирмено дело №1455/2005.

В съответствие с изискванията на Закона за търговски регистър, Дружеството е пререгистрирано в Търговския регистър към Министерство на правосъдието под ЕИК 131371780.

Дружеството е учредено и регистрирано в България.

|  |  |
| --- | --- |
| **Седалище** | гр. София, р-н Младост |
| **Адрес на управление** | ул. Самоковско шосе №1 |
| **Телефон** | 02 8173 999 |
| **Факс** | 02 8173 989 |
| **Електронен адрес** | [ana.boneva@speedy.bg](mailto:ana.boneva@speedy.bg) |
| **Електронна страница (web-site)** | [www.speedy.bg](http://www.speedy.bg) |

През 2011 г. и 2012 г. акционерната структура на „Спиди” АД се променя и от акционерно дружество се преобразува в еднолично акционерно дружество:

**1) На 04 Август 2011 г.** при преобразуване чрез отделяне, 995 040 акции на „Спиди” ЕАД, притежавани от „Омникар-БГ” ЕООД, се отделят в новоучредяващо се дружество „Консепт инвест” ЕАД, ЕИК 201657129. Последното с решение от 19.12.11 г. променя наименованието си на „Спиди Груп” АД.

**2) На 09 Май 2012 г.**

„АЛЕКС-Г” ЕООД, ЕИК: 825321979, е внесло като непарична вноска 368 590 (триста шестдесет и осем хиляди петстотин и деветдесет) обикновени поименни налични акции с право на глас с номинална стойност 1 (един) лв. всяка една от капитала на „СПИДИ” АД, ЕИК: 131371780, чиято оценка съобразно експертиза по чл.72, ал.2 от ТЗ, извършена от три вещи лица, назначени с Акт 20120322223151/26.03.2012г. и Акт 20120322223151-2/27.03.2012г на АВ, е в размер на 10.43 лв. за акция или общо 3 844 393.70 лв.

И

СЛАВЧО КИРИЛОВ ПАНТАЛЕЕВ, ЕГН: 5703164682, е внесъл като непарична вноска 118 570 (сто и осемнадесет хиляди петстотин и седемдесет) обикновени поименни налични акции с право на глас с номинална стойност 1 (един) лв. всяка една от капитала на „СПИДИ” АД, ЕИК: 131371780, чиято оценка съобразно експертиза по чл.72, ал.2 от ТЗ, извършена от три вещи лица, назначени с Акт 20120322223151/26.03.2012г. и Акт 20120322223151-2/27.03.2012г на АВ, е в размер на 10.43 лв. за акция или общо 1 236 685.10 лв.;

В резултат на гореизброените действия, „Спиди Груп” АД става едноличен собственик на капитала на „СПИДИ” ЕАД

„Спиди" ЕАД извършва дейността си в съответствие с българското законодателство, съобразно общите изисквания на Търговския закон и специфичните изисквания на Закона за публичното предлагане на ценни книжа.

Важни въпроси за инвеститорите във връзка с публичното предлагане на акциите се уреждат и в:

* Закона за пазарите на финансови инструменти;
* Закон срещу пазарните злоупотреби с финансови инструменти;
* Наредба № 38 за изискванията към дейността на инвестиционните посредници;
* Наредба № 2 на КФН за проспектите при публично предлагане на ценни книжа и допускане до търговия на регулиран пазар на ценни книжа и за разкриването на информация от публичните дружества и другите емитенти на ценни книжа (ДВ, бр. 90 от 2003г., изм. ДВ. Бр. 82 от 12.10.2007 г., изм., бр. 37 от 8.04.2008 г.);
* Наредба № 39 от 2007 г. за разкриване на дялово участие в публично дружество;
* Наредба № 22 от 29.07.2005 г. за условията и реда за вписване и отписване на публични дружества, други емитенти на ценни книжа и емисии ценни книжа в регистъра на Комисията за финансов надзор;
* Наредба № 8 от 12.11.2003 г. за Централния депозитар на ценни книжа;
* Регламент 809/2004 на Европейска комисия;
* Закон за корпоративното подоходно облагане;
* Закон за данъците върху доходите на физическите лица;
* Закон за местните данъци и такси;
* Валутен закон.

Към търговията на ценните книжа на регулиран пазар отношение имат Правилника на „БФБ - София" АД и Правилника на „Централен депозитар" АД.

# *Важни събития в развитието на емитента*

„СПИДИ” ЕАД започва дейност през Февруари 2005 г. с основен капитал от 50 000 лв. и предмет на дейност предоставяне на куриерски услуги, спедиторска дейност, обработка, складиране и дистрибуция на документи, стоки и товари, вътрешен и международен транспорт, всякакви други дейности, незабранени със закон. През същата година се регистрира в Комисията за регулиране на съобщенията като оператор на неуниверсална пощенска услуга, както и лиценз № 04080 от Изпълнителна агенция „Пътища” за извършване на превоз на товари.

В резултат на бързото развитие на компанията, акционерите на „СПИДИ” ЕАД извършват няколко увеличения на капитала:

* на 21.07.2005 г. – от 50 000 лв. на 200 000 лв.
* на 28.06.2006 г. – от 200 000 лв. на 250 000 лв.
* на 18.04.2007 г. – от 250 000 лв. на 350 000 лв.
* на 11.12.2007 г. – от 350 000 лв. на 500 000 лв.
* на 07.06.2011 г. – от 500 000 лв на 1 482 200 лв., чрез апортна вноска на 98 200 дяла с номинална стойност 10 лв. или общо в размер на 982 200 лв., представляваща 100% от капитала на „Спиди” ООД. Оценката е съобразно оценителска експертиза по чл. 72, ал. 2 от ТЗ, извършена от три вещи лица, назначени с Акт за назначаване № 20110415114028/19.04.2011 г. Дяловете са внесени както следва:
  + „АЛЕКС - Г” ЕООД, ЕИК: 825321979, е внесло като непарична вноска 24 359 (двадесет и четири хиляди триста петдесет и девет) дяла с номинална стойност 10 (десет) лв. всеки един от дружествения капитал на «СПИДИ» ЕООД, ЕИК: 115260535, с оценка по чл.72, ал.2 от ТЗ в размер на 243 590 лв.;
  + „ОМНИКАР-БГ” ЕООД, ЕИК: 115816882, е внесло като непарична вноска 66 004 (шестдесет и шест хиляди и четири) дяла с номинална стойност 10 (десет) лв. всеки един от дружествения капитал на «СПИДИ» ЕООД, ЕИК: 115260535, с оценка по чл.72, ал.2 от ТЗ в размер на 660 040 лв.;
  + Славчо Кирилов Панталеев, ЕГН: 5703144682, е внесъл като непарична вноска 7 857 (седем хиляди осемстотин петдесет и седем) дяла с номинална стойност 10 (десет) лв. всеки един от дружествения капитал на «СПИДИ» ЕООД, ЕИК: 115260535, с оценка по чл.72, ал.2 от ТЗ в размер на 78 570 лв.

„Спиди” ЕООД е регистрирано през 1998 г. в гр. Пловдив и извършва предоставяне на куриерски услуги, спедиторска дейност, обработка, складиране и дистрибуция на документи, стоки и товари, вътрешен и международен транспорт. С придобиването на „Спиди” ЕООД, в дружеството се консолидира и 100% от дъщерното дружество „Трансбалкан” СРЛ, Румъния, което е създадено с цел обслужване дейносттите по доставка на пратки в Румъния, но към момента дейността му остава силно ограничена и приноса към консолидираните приходи на групата е под 0,1%.

Основната дейност от основаването до момента е свързана с предлагане на куриерски и транспортни услуги от врата до врата с фирмен транспорт. През годините от създаването си, компанията постоянно разширява гамата на предлаганите услуги, като диверсифицира съществуващите и предлага на своите клиенти нови услуги, с които да подпомогне и оптимизира техния бизнес.

Дейността на двете дружества, „СПИДИ” ЕАД и „Спиди” ЕООД е тясно обвързана още преди консолидацията. Приходите на „Спиди” ЕООД почти изцяло се формират от дейността му като подизпълнител на акционерното дружество. В него са концентрирани служителите, извършващи куриерската дейност, сортирането и транспорта на пратките, а „СПИДИ” ЕАД отговаря за продажбите и административната дейност.

За периода на своята дейност, фирмата изгради мрежа от 86 офиса в 55 населени места в страната и собствен автопарк, което дава възможност за 100% покритие на територията на Република България за целите на фирмата и предлаганите услуги. В резултат на това постигна пазарен дял, който утвърди „СПИДИ” ЕАД като най-голямата частна компания за куриерски услуги и втория най-голям оператор на пощенски услуги в страната, единствено след бившият монополист, „Български пощи” АД.

От ноември 2010 г. „СПИДИ” ЕАД е новият ексклузивен партньор на DPD в България и вече може да предложи на своите клиенти сигурни и ефикасни сухопътни доставки на пратки до европейските държави, както и експресни куриерски услуги до всяка точка на света с високо качество.

"СПИДИ" ЕАД е първата българска куриерска компания, сертифицирана по стандарта за качество ISO 9001:2000 (заменен по-късно от ISO 9001:2008), който е внедрен още през 2005 г.

На извънредно Общо събрание на акционерите на „Спиди“ ЕАД, проведено на 10.05.2012 г., е взето решение Дружеството да придобие статут на публично дружество, съгласно ЗППЦК, при условие и след одобрение на Проспекта за допускане до търговия на регулиран пазар на акциите на дружеството от Комисията за финансов надзор и след като дружеството бъде вписано в регистъра на публичните дружества, воден от КФН, както и за регистрация на акциите на дружеството за търговия на „БФБ – София“ АД.

На същото общо събрание е приет нов проекто-устав на дружеството, който влиза в сила след одобряване на проспекта за допускане до търговия на регулиран пазар на акциите на дружеството от КФН, след вписване и обявяване на устава на Дружеството в търговския регистър.

Емитентът притежава повече от 5 на сто от капитала в други дружества, към датата на изготвяне на настоящия документ, а именно 100% от капитала на „Спиди“ ЕООД и 100% от капитала на „Трансбалкан“ SRL.

Към момента на изготвяне на настоящия регистрационен документ няма заведени искови молби за откриване на производство по несъстоятелност на Дружеството.

До момента Дружеството не е осъществявало прехвърляне или залог на предприятието.

Дружеството не е придобивало и не се е разпореждало с други активи на значителна стойност, извън обичайния ход на дейността му.

Към настоящия момент „Спиди“ ЕАД не е било обект на търгово предложение за закупуване или замяна на акции, нито Дружеството е отправяло такива.

# *Преглед на направените инвестиции*

# *Описание и размер на инвестициите.*

През последните три години инвестициите са насочени основно към подобряването на производителността на персонала и по-оптималното и ефективно използване на наличните ресурси. Дружеството е възприело политика да не инвестира в недвижими имоти и всички офис, логистични и сортировъчни центрове са под наем. Това дава възможност за по-голяма гъвкавост при организацията и преструктурирането на дейностите предвид динамичното развитие на компанията и от друга страна остава значителен свободен ресурс за инвестиране в проекти с по-голяма възвръщаемост.

Инвестиционната програма се реализира основно в две насоки:

1. *Подновяване на автомобилния парк.* През последните пет години беше реализирана програма за подмяна на остарелите автомобили с нови. Това понижи възрастта на притежаваните автомобили от над 10 г. през 2005 г. до средната възраст на автомобилния парк от 3 г. към момента. Положителният ефект се реализира от по-ниските разходи за поддръжка на автомобилите с близо 35%, както и икономии и подобрена производителност на куриерите, поради минимизирането на нарушаването на работния процес поради повреда на автомобила. Влошената конюнктура на пазара на нови автомобили позволи да се постигне атрактивна цена при покупката на новопридобитите автомобили.

Модернизирането на автомобилният парк се съпътства и с оборудване с проследяващи устройства и въвеждане на система за управление на автопарка.

1. *Софтуеър и техническо оборудване.* През последните пет години приоритетно усилия и средства се влагат в автоматизация и компютъризиране на процесите и внедряването на уеб-базирани приложения. Към момента може да се каже, че „СПИДИ” ЕАД има най-развитата ИТ инфраструктура в индустрията - вътрешно разработен софтуеър, който интегрира системите на различните дейности в реално време. Голяма част от инвестициите в разработването на софтуеър не се капитализират, а се отчитат като текущ разход, в съответствие със счетоводните стандарти, тъй като се разработват самостоятелно от отдела за „Информационни технологии”.

Посредством разработения софтуеър над 90% от пратките подлежат на контролно разтегляне на всеки пакет и означаването му с travel label със собствен бар код, включващ информация за дестинацията на пакета, вида на услугата и точното тегло. С помощта на бар кода системата обработва автоматично пратката като представената в него информация е достатъчна, за да се регистрира и проследява пратката в системата от момента на поставяне на стикера от куриера при приемането й до предаването й на клиента получател. Същата е интегрирана с модула за корпоративни клиенти - уеб базирано приложение, което позволява електронно генериране на транспортния документ, с който пътува пратката, постоянна двустранна връзка с оперативната система на компанията, информация в реално време за статуса на всяка пратка, набор от разнообразни справки с цел оптимизиране работата и отчетността при потребителя. „СПИДИ” ЕАД предоставя и поддържа безплатно софтуерния модул, а директният достъп до сървъра осигурява възможност за проследяване движението на пратките и финансовото им отражение в месечните задължения на клиентите.

Значителна инвестиция беше оборудването през 2008 и 2009 г. на всички куриери с персонални покет-терминални устройства – общо 553 броя, заедно с 770 принтиращи устройства (основната част от инвестицията е извършена през 2008 г.). Това позволява да приемат и предават заявките и пратките, както и да обработват документите свързани с пратките автоматизирано и в реално време. След попълване данните за пратката, нейното тегло, вида на избраната услуга и получателя, програмата автоматично изчислява всички цени, разстояния и срокове за доставка, съобразно актуалната към момента тарифа на компанията. След 2009 г. се закупуват подобни устройства единствено за подмяна на повредени устройства и оборудване на нови служители, поради което и инвестициите са значително по-малки.

Също така всички складове бяха оборудвани с модерни технически съоръжения – поточни линии с ролкови пътища, камери за видео наблюдение, компютри, снабдени със сканиращи устройства.

*Извършени инвестиции*

|  |  |  |  |  |  |  |
| --- | --- | --- | --- | --- | --- | --- |
| В хил. лв. | 2009 | 2010 | 2011 | 21.05.12 | 2011 К | 21.05.12консолидирани |
| Дълготрайни материални активи | **1 243** | **1 753** | **2 681** | **2 063** | **2 708** | **2 063** |
| машини | 221 | 95 | 89 | 35 | 90 | 35 |
| транспортни средства | 802 | 1 141 | 2 338 | 1 734 | 2 365 | 1 734 |
| стопански инвентар | 102 | 224 | 11 | 5 | 11 | 5 |
| компютърна техника | 118 | 292 | 242 | 289 | 242 | 289 |
|  |  |  |  |  |  |  |
| Нематериални дълготрайни активи | **750** | **454** | **606** | **153** | **607** | **153** |
| програмни продукти | 315 | 262 | 320 | 109 | 320 | 109 |
| други НДМА | 435 | 192 | 286 | 44 | 287 | 44 |
|  |  |  |  |  |  |  |
| Финансови активи | **0** | **0** | **982** | **0** | **0** | **0** |
| ОБЩО ИНВЕСТИЦИИ | **1 993** | **2 207** | **4 269** | **2 216** | **3 315** | **2 216** |

*Данните са от одитирани финансови отчети за 2011 г. (консолидиран и неконсолидиран), 2010 г., 2009 г. и неодитираните отчети за първо тримесечие на 2012 г.*

Общият ефект е, че и машини и служители се натоварват значително по-оптимално, и съответно до значително подобрение на ефективността. Пример за ефекта от направените инвестиции е, че през 2011 г. бяха превозени 6,5 млн. пратки с 964 служители (общо за „СПИДИ” ЕАД и „Спиди” ЕООД) в сравнение с превозени 4,8 млн. пратки при наети 1048 служители (общо за „СПИДИ” ЕАД и „Спиди” ЕООД) през 2008 г. Освен оптимизиране на разходите, извършените инвестиции допринасят и за повишаването на качеството на извършваните услуги. за сравнение, при норматив за добро качество от 95% (процент от пратките доставени без рекламации), за „СПИДИ” ЕАД това ниво е 99.2%.

При закупуването на нови автомобили и компютърно оборудване се използва лизингово финансиране. Всички останали инвестиции се финансират със собствени средства.

Другите нематериални дълготрайни активи са извършените ремонти и подобрения в наетите помещания.

През 2011 г. „СПИДИ” ЕАД, придобива 100% от капитала на „Спиди” ЕООД. Придобиването е осъществено чрез апортиране на акциите в капитала на емитента. Консолидирането на двете дружества е с цел правно обединяване на дружества, чиято дейност на практика е интегрирана – приходите на „Спиди” ЕООД се формират почти изцяло от извършването на подизпълнителски дейности на „СПИДИ” ЕАД.

През текущата година, емитентът е инвестирал основно в покупката на нови транспортни средства и подмяна на остарялото техническо оборудване.

# *Описание на инвестициите извършвани в момента.*

Към момента, емитента прилага регулярната си инвестиционна програма по подмяна на повредените и амортизирани транспортни средства и оборудване на новите служители със необходимата техника. Запазва се и размерът на инвестициите в разработването и закупуването на софтуеър, с цел усъвършенстване и добавянето на нови функционалности на съществуващото програмно осигуряване.

Тази година ще бъде въведен в експлоатация нов сортировъчен център в гр. София, за чието оборудване ще бъдат инвестирани общо 150 000 лв. собствени средства и лизингово финансиране.

Инвестициите се извършват единствено в страната.

Както и до момента финансирането на инвестициите е за сметка на положителния оперативен паричен поток, с изключение на транспортните средства и компютърното оборудване, които се придобиват на лизинг.

# *Поети ангажименти от страна на мениджмънта за извършване на инвестиции.*

Няма поети твърди ангажименти за извършването на инвестиции от страна на „СПИДИ” ЕАД

# *Преглед на дейността*

# *Основни сфери на дейност*

„СПИДИ” ЕАД е силно фокусирано върху развитието на основната си дейност - предлагане на куриерски услуги от врата до врата, която формира между 91% и 93% от приходите на компанията през последните три години. Стратегията в развитието на дейността е обслужването на транспортната и логистична дейност на корпоративни клиенти. Това определя и вида на преобладаващата част от превозваните товари – големи пратки до 6 тона. Извършва се и доставка на малки куриерски пратки – писма и документи, но тя в основната си част се разглежда като допълваща дейност при обслужването на корпоративните клиенти.

Според срока на доставка извършваните услуги се делят на експресна (доставката се извършва в рамките на един работен ден) и икономична (доставката се извършва в рамките на два работни дни). Експресната е със значително по-голяма тежест при формирането на приходите, но след 2008 г. икономичната увеличи своя дял в приходите за сметка на експресната услуга, поради търсене на по-ниски цени от страна на клиентите.

Останалите куриерски услуги, които общо имат дял от 15% в общите приходи са международните пратки, карго и палети. Последните са въведени през 2007 г., но реализират бърз ръст и видим принос към увеличението в приходите през последните 3 г. Палетите представляват стандартизирани опаковки с размери 1,2х1,2х0,8 м, които които позволяват на клиента сам да подготви пратката и е готова за товарене при пристигането на куриера. Предимството на палетите са атрактивните ценови условия за клиента, тъй като палетите дават възможност да се оптимизира пространството в транспортните средства и е по-ритмично постъпването на заявките, което дава възможност на емитента да извършва доставките с по-ниски разходи.

Международните пратки също реализират стабилен ръст, а след установяването на партньорските отношения с DPD, което реално се маркетира активно от 2011 г., може да се очаква ускоряване на този ръст и по-конкретно от пратките с тегло до 31,5 кг., което е максималното тегло на пратка, която се обслужва от DPD. Чрез партньорството си с DPD клиентите на Спиди имат достъп до може би най-добре развитата мрежа за сухопътни доставки в Европа, която разполага с 500 депа в повече от 40 държави, оперира с 15 000 превозни средства и обработва дневно 2 милиона пратки с 22 000 служители.

В допълнение към основната дейност, Дружеството предлага и няколко съпътстващи услуги като наложен платеж, обратна разписка и обратни документи, фиксиран час на доставка, опаковка на пратките, магазинаж, застраховки, но тези услуги все още са с нисък принос към общите приходи.

През последните години се увеличава дела на допълнителните приходи от 2,5 млн лв. през 2009 г. до 4,2 млн. лв. през 2011 г. въпреки растящият им дял, тези приходи са с минимален принос към общатата рентабилност, доколкото 60% от тях се формират от префактурирани разходи на гориво по доставна цена (2,43 млн. лв.). Положително влияние оказват нарастването на приходите от застраховки, които достигат 751 хил. лв. през 2011 г. Останалата част от „Други приходи” се дължат на приходи от получени застрахователни обезщетения, продажба на материали и ДМА и др., никой от които на надхвърля 200 хил. лв. и не оказва съществено влияние върху резултатите на дружеството.

Въвеждането и налагането на нови продукти отнема значително време и постепенен процес. По тази причина няма въведен нов продукт през последните три финансови години, който към момента да е оказал значително влияние върху приходите.

# *Основни пазари на емитента.*

Основните пазари, който могат да се откроят са вътрешния и междунродния, като последният, въпреки значителният потенциал, с който разполага, все още формира малка част от постъпленията. Външният пазар обхваща пратките доставени извън страната или получени от чужбина и доставени в страната.

*Разпределение на приходите по пазари*

|  |  |  |  |  |  |
| --- | --- | --- | --- | --- | --- |
| В хил. лв. | 2009 | 2010 | 2011 | Q1 11 | Q1 12 |
| Вътрешен пазар | 31 554 | 34 900 | 40 400 | 6 498 | 7 679 |
| % от общите приходи | 96% | 95% | 93% | 93% | 92% |
| Външен пазар | 1 293 | 1 842 | 3 003 | 489 | 648 |
| % от общите приходи | 4% | 5% | 7% | 7% | 8% |
| ОБЩО ПРИХОДИ | **32 847** | **36 742** | **43 403** | **6 987** | **8 327** |

*Бележка: Консолидираните и неконсолидираните приходи от пратки съвпадат*

*Данните са от одитирани финансови отчети за 2011 г. (консолидиран и неконсолидиран), 2010 г., 2009 г. и неодитираните отчети за първо тримесечие на 2012 г.*

Компанията оперира на територията цялата страна и към момента това е основният пазар на „СПИДИ” ЕАД. Най-голям дял от приходите се генерира в София. Следващи по важност са големите областни центрове.

*Приходи от куриерски услуги по региони*

|  |  |  |  |  |  |
| --- | --- | --- | --- | --- | --- |
| В хил. лв. | 2009 | 2010 | 2011 | Q1 11 | Q1 12 |
| Черноморски | 5 913 | 6 715 | 8 050 | 1 228 | 1 457 |
| Северен централен | 3 469 | 4 065 | 4 991 | 782 | 991 |
| Северозападен | 1 266 | 1 474 | 1 738 | 281 | 331 |
| Южен централен | 3 635 | 4 264 | 5 041 | 820 | 977 |
| Югоизточен | 2 999 | 3 485 | 4 232 | 671 | 809 |
| София +Югозападен | 15 565 | 16 738 | 19 350 | 3 205 | 3 762 |
| ОБЩО ПРИХОДИ | **32 847** | **36 742** | **43 403** | **6 987** | **8 327** |

*Бележка: Консолидираните и неконсолидираните приходи от пратки съвпадат*

*Данните са от одитирани финансови отчети за 2011 г. (консолидиран и неконсолидиран), 2010 г., 2009 г. и неодитираните отчети за първо тримесечие на 2012 г.*

Оперативната структура е разделена на 6 региона: Югозападен, Южен-централен, Югоизточен, Черноморски, Северен-централен, и Северозападен. Съответно логистиката е организирана в 6 разпределителни центъра – Враца, Пловдив, София, В. Търново, Ст. Загора и Варна. По този начин логистичният процес осигурява балансирана дистрибуция като всеки разпределителен център получава, сортира и подготвя пратките за куриерските направления в територията си. Разстоянията между отделните разпределителни центрове е не повече от 250 км, като това позволява камионите да го изминават за 3ч до 3ч 30 мин по два пъти за 24 ч. период.

От гледна точка на клиентите, основният пазар са корпоративните клиенти, с които компанията работи на постоянен договор (формират над 80% от продажбите). Останалата част от приходите идват от голям брой клиенти, които подават заявки еднократно или инцидентно.

*Приходи от куриерски услуги по клиенти*

|  |  |  |  |  |  |
| --- | --- | --- | --- | --- | --- |
| Брой клиенти | 2009 | 2010 | 2011 | Q1 2011 | Q1 2012 |
| Корпоративни по договор | 13 485 | 14 301 | 15 282 | *11 958* | *13 281* |
| Корпоративни без договор | 258 324 | 272 260 | 298 816 | *107 200* | *122 422* |
| Индивидуални клиенти | 45 765 | 48 045 | 51 188 | *15 157* | *19 245* |
| ОБЩО КЛИЕНТИ | **317 574** | **334 606** | **365 286** | ***134 315*** | ***154 948*** |

|  |  |  |  |  |  |
| --- | --- | --- | --- | --- | --- |
| В хил. лв. | 2009 | 2010 | 2011 | Q1 2011 | Q1 2012 |
| Корпоративни по договор | 26 409 | 29 504 | 35 721 | 5 799 | 6 886 |
| Корпоративни без договор | 4 172 | 4 556 | 4 427 | 692 | 816 |
| Индивидуални клиенти | 2 266 | 2 682 | 3 255 | 496 | 625 |
| ОБЩО ПРИХОДИ | **32 847** | **36 742** | **43 403** | **6 987** | **8 327** |

*Бележка: Консолидираните и неконсолидираните приходи от пратки съвпадат*

*Данните са от одитирани финансови отчети за 2011 г. (консолидиран и неконсолидиран), 2010 г., 2009 г. и неодитираните отчети за първо тримесечие на 2012 г.*

На консолидирана база данните съвпадат до над 99%, тъй като „Спиди” ЕООД работи над 99% като подизпълнител на емитента.

Секторите, в които работят основната част от клиентите на дружеството най-общо могат да се разделят на две групи:

* B2C (business-to-customers) – контрагентът обслужва сравнително голям брой или географски разпръснати крайни клиенти. Такива са компаниите за потребителски стоки, онлайн магазините, фирмите за каталожна търговия, мобилните оператори.
* В2b (business-to-business) – доставка между юридически лица В допълнение емитентът извършва и вътрешната логистика между различните звена и складове на компаниите, както и кореспонденцията между тях.

# *Пазарът на пощенски услуги в България*

Пазарът на пощенски услуги в страната се регулира от Комисията за регулиране на съобщенията и съгласно Закона за пощенски услуги условно се дели на универсална пощенска услуга и неуниверсална пощенска услуга.

В обхвата на универсалната пощенска услуга (УПУ) се включват:

* приемане, пренасяне и доставяне на вътрешни и международни пощенски пратки, както следва: кореспондентски пратки (в т.ч. пощенска карта) до 2 кг; малки пакети до 2 кг; печатни произведения до 5 кг; секограми до 7 кг;
* приемане, пренасяне и доставяне на вътрешни и международни пощенски колети до 20 кг;
* допълнителни услуги “препоръка” и “обявена стойност”.

В обхвата на неуниверсалните пощенски услуги (НПУ) се включват:

* куриерски услуги;
* приемане на съобщения, подадени във физическа или електронна форма от подателя, предаването им чрез електронни съобщителни средства и доставяне на тези съобщения на получателя като пощенски пратки (т.нар. хибридна поща);
* пощенски парични преводи.

За предлагането на УПУ и пощенски парични преводи, режимът е лицензионен, а за куриерските услуги и услугата „хибридна поща” се прилага уведомителен режим. По тази причина огромната част от близо 96-те пощенски оператора работят в сегмента на НПУ, където и конкуренцията е по-интензивна. В сегмента на УПУ почти монополно положение има „Български пощи” АД с близо 96% дял в сегмента. Общият брой на регистрирани оператори е сравнително голям, но 15те най-големи компании на пазара на НПУ формират 93% от приходите, като 43 оператора са заявили, че не са извършвали дейност.

Въпреки наличието на регистрационен режим и специализиран регулатор, сегментът на НПУ е сравнително отворен и с ниски бариери за започване на бизнеса. Ролята на регулатора е насочена към установяването на стандарти и гарантирането на минимално качество на услугата, което е в полза на пазара и компаниите с дългосрочна и стратегическа визия за бизнеса.

Според официалния годишен доклад за 2010 г. на Комисията за регулиране на съобщенията националният пазар на пощенски услуги възлиза на 237 млн. лева, като универсалните пощенски услуги са 53 млн. лева, а не-универсалните пощенски услуги (включително куриерските) са в размер на 184 млн. лева (вкл. хибридна поща 36 млн.). Куриерските услуги са в размер на 148 млн. лв. като вътрешни пратки са 112,5 млн. лв., а международните са 35.5 млн. лв. Видно от данните в таблицата по-долу, пощенския пазар се възстановява бързо и може да се очаква, че през 2011 г. са достигнати предкризисните нива. Това се дължи основно на куриерските услуги и хибридна поща, които формират съответно 62% и 15% от всички пощенски приходи.

*Източник: Комисия за регулиране на съобщенията*

Лидер на пазара на куриерски услуги е „СПИДИ” ЕАД с 20% пазарен дял при НПУ и 14,5% от целия пощенски пазар и е втората най-голяма компания на пощенския пазар след бившия монополист ”Български пощи” АД. Делът на компанията в международните пратки е 5,2%. Дружеството има предимството да работи на най-големия и най-бързоразвиващия се сегмент от пощенските услуги, като реализираният ръст на приходите изпреварва ръста на пазара като цяло, в резултат на което пазарният й дял непрекъснато се увеличава.

*Пазар на пощенски услуги в страната*

|  |  |  |  |  |
| --- | --- | --- | --- | --- |
|  | 2007 | 2008 | 2009 | 2010 |
| Пазар на пощенски услуги, млн. лв.[[1]](#footnote-1)\* | 206 | 248 | 226 | 237 |
| УПУ, млн. лв. | 65 | 69 | 59 | 53 |
| НПУ, млн. лв. | 141 | 179 | 167 | 184 |
| Пазарен дял на „СПИДИ” ЕАД | 8,9% | 10,3% | 13,6% | 14,5% |
| Пазарен дял на „СПИДИ” ЕАД от НПУ | 15,1% | 18,8% | 19,7% | 20,0% |

*Източник: Комисия за регулиране на съобщенията*

Основният конкурент на „СПИДИ” ЕАД е „Еконт Експрес” ООД, който има пазарен дял близък до този на емитента, но фокусът е повече върху малките пратки и физическите лица/компаниите, чиито клиенти са физически лица.

# *Основания, на базата на които емитента е направил изявление във връзка с конкурентната си позиция*

Основното конкурентно предимство на „СПИДИ” ЕАД е наличието на най-развитата ИТ инфраструктура в индустрията – вътрешно разработен или закупен софтуеър, който интегрира информационните системи на различните дейности в реално време. Това позволява постигането на висока ефективност, отчетност, контрол и вземането от страна на мениджмънта на информирани управленски решения. От създаването на компанията, непрекъснато се инвестира във въвеждането на нови програмни продукти. Първоначално беше разработена система, която съхранява данни за характеристиките на пратките и за тяхното проследяване. В последствие беше закупен софтуеър, който надгради съществуващата система и позволи да се интегрира с мобилните терминали на куриерите и оборудването в сортировъчните центрове. Закупената географска информационна система и системата за управление на автомобилния парк, обвързан с GPS устройствата на автомобилите, значително подобрява работата на кол-центъра по обработката на заявките, улеснява дейността на куриерите и предоставя важна информация з а активността на клиентите и служителите.

Изключително голям прогрес беше постигнат с усъвършенстването на системата за управление на персонала, което стартира през 2008 г. В резултат на това производителността, мотивацията и възнагражденията на служителите значително се повишиха и позволиха да се намали средната численост на персонала с 10%, въпреки увеличението на пренесените пратки с 36% в сравнение с 2008 г.

Друго предимство е оптимизираният транспортен модел, който съкращава сроковете за обработка и транспорт на товарите. Логистиката е организирана по начин, по който от една страна маршрута на автомобилите е максимално съкратен, като се отчитат точките, които трябва да бъдат достигнати, за което подпомага и достигнатите икономии от мащаба. Логистичната схема, също така, осигурява оптимизация чрез свързване на свободните камиони с наличните окрупнени товари, както и ранен час на доставка на пратките в офисите – 6:00 ч за 90% от пратките и 100% до 8:00 ч. От друга страна, е постигнато и значително съкращаване на престоя на автомобилите, съответно на куриерите и шофьорите, при получаване, товарене, разоварване и обработка на заявките и пратките.

За разлика от повечето куриерски компании, опериращи на вътрешния пазар, „СПИДИ” ЕАД, заедно със „Спиди” ЕООД, извършват едва около 10% от дейността си чрез подизпълнители. Това позволява гарантирането на стабилност на услугата и силен контрол върху качеството.

Значително подобрение в конкурентната позиция има при международните пратки, след сключването на договора за партньорство с DPD, Германия, която е от най-големите компания в този сегмент в световен мащаб. Основните конкуренти в международните доставкиа са TNT и DHL, като основните предимства за „СПИДИ” ЕАД са:

* изършване на доставките с назамен транспорт TNT и DHL приоритетно използват въздушен транспорт, който е значително по-скъп. Разбира се, това забавя времето за доставка с два или три дена в рамките на Европа, но въпреки това е изключително атрактивна услуга за клиенти, за които бързината на доставка не е приоритет.
* Както и при вътрешните доставки, акцентът ще е върху обслужването на доставките на по-големи пакети, до 31,5 кг., докато основните конкуренти пренасят основно малки пратки като писма и документи.

# *Извънредни фактори и събития, повлияли върху дейността на емитента.*

През последните години значително влияние върху дейността на компанията оказа драстичното влошаване на макроикономическата обстановка в страната в края на 2008 г. Очакванията за влошаването на икономическите перспективи мотивира мениджмънта да предприеме мерки по реорганизацията на дейността и оптимизирането на процесите, както и да планира агресивна инвестиционната програма, която да намали разходите за дейността. Тези действия бяха реализирани основно през 2008 и 2009 г. Това позволи на дружеството да поеме свиването на маржовете през 2009 г. и да запази положителна рентабилност

# *Зависимост от патенти, лицензи, индустриални, търговски или финансови договори или нови производствени процеси.*

Режимът за оказване на пощенски услуги към момента е регистрационен за дейностите, който „СПИДИ” ЕАД извършва.

Дружеството е получило следните лицензи и разрешения:

* Удостоверение № 2227007310 / 25.10.2006 от Столична регионална инспекция за опазване и контрол на общественото здраве относно Транспортни средства със специално предназначение за превоз на пакетирани хранителни продукти при температурни параметри и условия, посочени от производителя – 5 броя
* Постоянно разрешение за митнически агент № 414-3 / 06.07.2007
* Лиценз за превод на товари № 04080, последно актуализиран на 13.05.2010 и валиден до 12.05.2015
* Лиценз за международен автомобилен превоз на товари № 5550 от 19.07.2007 до 22.07.2012
* Удостоверение за Администратор на лични данни № 0022842 от 10.08.2006

Дружеството няма зависимост от други патенти, лицензи, значими договори или производствени процеси, които да повлияят съществено на дейността или рентабилността му.

# *Организационна структура:*

# *Описание на групата и на позицията на емитента в нея.*

„СПИДИ” ЕАД е еднолична собственост на „Спиди груп” АД. Акционери в последното са Валери Харутюн Мектупчиян, Славчо Кирилов Пантелеев и Георги Иванов Глогов (чрез едноличнопритежаваното от него дружество „Алекс Г” ЕООД). Най-голям акционер в „Спиди груп” АД е Валери Мектупчиян, притежаващ 67,2% от капитала. Същото е регистрирано на 04.08.2011 г. и към момента не извършва самостоятелна дейност. Валери Мектупчиян контролира пряко и косвено (чрез контролирани от него компании) 17 други дружества в сферата на търговията с масла, горива и резервни части, продажба и ремонт на автомобили и други. „Омникар БГ” ЕООД е партньорска организация на ExxonMobil за България и техен единствен официален вносител за България от 2010 г. и „Омникар Ауто” ООД е оторизиран дилър на марките Рено, Нисан и Дачиа за областите Пловдив и Варна.

Георги Иванов Глогов е управител на „Алекс-Г” ЕООД, „Спиди” ЕООД, „Трансбалкан груп” ООД, „Сандрини ФЛО” ООД, както и член на СД на „Спиди груп” АД, „СПИДИ” ЕАД, „Консепт инвест 2011” ЕАД . Славчо Кирилов Панталеев е едноличен собственик и управител на „Голди-КС” ЕООД.

# *Данни за дъщерните дружества на емитента*

„СПИДИ” ЕАД притежава 100% от капитала и от гласовете в общото събрание на съдружниците на „Спиди” ЕООД.

|  |  |
| --- | --- |
| **Наименование** | „Спиди” ЕООД |
| **ЕИК** | 115260535 |
| **Предмет на дейност** | Внос-износ, спедиторски услуги, производство и търговия с всички видове стоки в страната и чужбина, посредничество, дистрибутурска дейност на всички видове стоки и всяка друга дейност, незабранена със закон |
| **Седалище и адрес**  **на управление** | България, гр. Пловдив 4000 р-н Централен,  ул. „Люле Бургас”, No 17, ет. 2, ап. 4 |

„СПИДИ” ЕАД притежава чрез „Спиди” ЕООД 100% от капитала на „Трансбалкан” СРЛ, Румъния

|  |  |
| --- | --- |
| **Наименование** | Transbalcan grup SRL |
|  |  |
| **Предмет на дейност** | Внос-износ, спедиторски услуги |
| **Седалище и адрес**  **на управление** | Bd. Timisoara 84, Parter, Cladirea Comet, sector 6, Bucuresti, Romania |

Дейността на емитента е тясно обвързана с дейността на дъщерните дружества. Същите дестват изцяло като негови подизпълнители. „СПИДИ” ЕАД има търговски взаимоотношения и други свързани лица, но тя е малка част от основната дейност и не е силно зависима. Повече данни за сделките със свързани лица има в т. 8 от настоящия документ.

# *Имущество, производствени единици и оборудване:*

# *Обем, структура и динамика на дълготрайните материални активи.*

*Структура на дълготрайните активи*

|  |  |  |  |  |  |  |
| --- | --- | --- | --- | --- | --- | --- |
| В хил. лв. | 2009 | 2010 | 2011 | Q1 12 | 2011 К | Q1 12 К |
| Дълготрайни материални активи | **4 886** | **4 026** | **4 339** | **5 102** | **4 639** | **5 298** |
| машини | 393 | 291 | 206 | 171 | 241 | 171 |
| транспортни ср-ва | 3 981 | 3 078 | 3 523 | 4 137 | 3 762 | 4 303 |
| стопански инвентар | 181 | 367 | 308 | 293 | 308 | 316 |
| компютърна техника | 331 | 290 | 302 | 502 | 328 | 508 |
| Процент от общите активи |  |  |  |  |  |  |
| машини | 8% | 7% | 5% | 3% | 5% | 3% |
| транспортни ср-ва | 81% | 76% | 81% | 81% | 81% | 81% |
| стопански инвентар | 4% | 9% | 7% | 6% | 7% | 6% |
| компютърна техника | 7% | 7% | 7% | 10% | 7% | 10% |

*Данните са от одитирани финансови отчети за 2011 г. (консолидиран и неконсолидиран), 2010 г., 2009 г. и неодитираните отчети за първо тримесечие на 2012 г.*

Размерът на дълготрайните материални активи (ДМА) се запазва стабилен през последните години, въпреки интензивните инвестиции, поради характерът на самите активи, които са бързо амортизируеми – амортизационните отчисления надвишават 50% от средната стойност на активите. Известен спад се наблюдава през 2010 г. спрямо предходната. Това се дължи на намалението на балансовата стойност на транспортните средства, тъй като размерът на инвестициите през годината е значително по-нисък от начислените амортизации.

Структурата на ДМА се доминира от транспортните средства, който формират 4/5 от общата стойност. Компанията притежава над 500 автомобила на консолидирана база. Автопаркът на компанията включва камиони с товароносимост до 20 тона, ремаркета с товароносимост 14 тона, контейнери с вместимост между 10 и 12 тона, ванове (вкл. специализирани), пикапи и леки автомобили, като преобладават минибусовете, с които куриерите транспортират пратките между клиента и логистичните центрове.

Останалата част на активите се състои от машини (оборудването в разпределителните центрове), компютърна техника (над 1000 компютърни системи, сървъри, покет терминални устройства (PDA), принтери и сканиращи устройства)

Дружеството не притежава недвижими имоти и всички складови и офисни площи се ползват по дългогодишни договори за наем.

# *Производствен капацитет и степен на използване*

СПИДИ осъществява дейността си през мрежа от 84 складови и административни помещения и сгради в цялата страна, разположени на обща площ от 16 070 кв.м. Логистичната обработка на пратките се осъществява в шест разпределителни центъра разположени в градовете София, Велико Търново, Варна, Бургас, Ст. Загора и Пловдив.

Спецификата на дейността на компанията не дава възможност да се дефинира точно наличния капацитет и неговото натоварване, предвид това, че силно се влияе от множество странични фактори. Капацитетът на компанията зависи основно от големината на разпределителния център и броят на хората, обработващи пратките. По оценка на мениджмънта максималния капацитет при запазване на качество от 99,6% e в границите на 5500 дo 6000 пратки на човек и 300-350 пратки на м2. Спрямо тези условни показатели може да се каже, че „СПИДИ” ЕАД е постигнало натовареност от 80% на служителите и 50% при складовите пощи. Тези показатели значително варират между различните центрове, като най-пълна натовареност е постигната в София, поради което и се планира разширяване на разпределителния център през тази година.

Тези цифри могат да варират според качеството на наетите площи, доколко са приспособени за тази дейност или от вида на пратките, които се обработват. Например през центровете в Стара Загора и Велико Търново преминават голям брой транзитни пратки, които се обработват до голяма степен автоматизирано и съответно персонала има възможност да обработва по-голям брой пратки.

# *Оборудване на лизинг и тежести върху активите;*

Тежести има върху 263 (212 бр. на неконсолидирана база) транспортни средства, 537 принтери и касови апарати, комуникационно и ИТ оборудване, които са закупени чрез финансов лизинг. Общата стойност на активите закупени на финансов лизинг е 4,475 млн. лв.

Няма активи придобити при условията на оперативен лизинг.

Заемът по договора за овърдрафт от 200 хил. лв. от Булбанк АД е обезпечен със залог на вземания за размера на овърдрафта.

# *Екологични въпроси*

Няма екологични въпроси, които биха могли да окажат влияние върху използването на активите.

# Резултати от дейността, финансово състояние и перспективи

# *Резултати от дейността.*

„СПИДИ” ЕАД запазва непрекъснат позитивен тренд в своето развитие и положителни финансови резултати.

# *Динамика на приходите и фактори повлияли върху тяхното изменение.*

|  |  |  |  |  |  |  |  |
| --- | --- | --- | --- | --- | --- | --- | --- |
| В хил. лв. | 2009 | 2010 | 2011 | Q1 11 | Q1 12 | 2011 К | Q1 12 К |
| ПРИХОДИ | **35 396** | **38 948** | **47 567** | **7 683** | **8 821** | **47 792** | **8 851** |
| Изменение, % | ***4%*** | ***10%*** | ***22%*** |  | ***15%*** |  |  |
| От основна дейност | 32 847 | 36 742 | *43 403* | *6 987* | *8 327* | *43 477* | *8 332* |
| Изменение, % | *-2%* | *12%* | *18%* |  | *19%* |  |  |
| Други | 2 549 | 2 206 | 4 164 | 696 | 494 | 4 315 | 519 |
| Изменение, % | 490% | -13% | 89% |  | *-29%* |  |  |

*Данните са от одитирани финансови отчети за 2011 г. (консолидиран и неконсолидиран), 2010 г., 2009 г. и неодитираните отчети за първо тримесечие на 2012 г.*

Приходите отбелязват ръст през всяка година от разглеждания период. Най-същественият фактор, оказал влияние върху динамиката на приходите е свиването на икономиката през 2009 г., което драстично забави темповете на ръст, като само от основна дейност дори се отчита спад, макар и минимален. Ръстът през същата година се дължи на допълнителните приходи.

През 2010 г. ръстът се възстановява постепенно и се ускорява значително след това. Една от причините за изпреварващия ръст спрямо икономиката е ниското ниво на проникване на куриерските услуги. Друг важен фактор е и стремежът за оптимизиране на разходите в тежката икономическа обстановка – компании, които до момента са ползвали собствен транспорт за превоз на товарите, започват да ползват услугите на куриерски компании, чийто транспорт е с по-нисък разход.

Високата конкурентноспособност също допринася за силния ръст на продажбите – „СПИДИ” ЕАД привлича клиенти с изпреварващо темпо спрямо своите конкуренти, което води и до увеличение на пазарния дял.

Активният подход в продажбите, където освен квалифицираните и мотивирани специалисти от отдел продажби, оперира и кол-център, който маркетира и представя услугите, на потенциални клиенти. Също така всеки куриер е стимулиран да бъде точка за продажби и да подпомага дейността на отдел продажби, което значително увеличава мрежата за контакт с клиентите.

Увеличението на приходите се дължи на увеличения размер на превозените пратки, като средния приход от пратка не се променя и през 2011 г. е 6,67 лв., колкото е и през 2009 г., като през 2010 г. дори слабо се понижава до 6,56 лв. Понижение на средния приход от пратка е значително и през 2009 г., когато общите приходи се понижават с 2% спрямо предходната година, въпреки почти 20% увеличение на превозените пратки.

Принос в увеличението на общите приходи има и ръстът в допълнителните приходи, реализирани от компанията, в резултат на което делът им в общите приходи нараства от 7,2% през 2009 г. до 8,6% през 2011 г. Въпреки това, приноса в печалбата на тези приходи е ограничен, тъй като около 60% (2 428 хил. лв. през 2011 г.) от тези приходи са префактурирани разходи за гориво. От допълнителните услуги, които дружеството предлага на своите клиенти, нарастващ дял имат приходите от застраховки. Делът на тези услуги достига 18% (751 хил. лв. през 2011 г.)

На консолидирана и неконсолидирана база приходите са почти идентични, тъй като дъщерните дружества оперират като подизпълнители на „СПИДИ” ЕАД.

# *Динамика на разходите и фактори повлияли върху тяхното изменение.*

|  |  |  |  |  |  |  |  |
| --- | --- | --- | --- | --- | --- | --- | --- |
| РАЗХОДИ, в хил. лв. | 2009 | 2010 | 2011 | Q1 11 | Q1 12 | 2011 К | Q1 12 К |
| Оперативни разходи | **29 866** | **33 231** | **39 310** | **5 636** | **6 517** | **38 290** | **6 887** |
| Изменение, % | **11%** | **11%** | **18%** |  | **16%** |  |  |
| Материали | 3 571 | 4 605 | 5 275 | 1 153 | 1 797 | 5 872 | 1 800 |
| Изменение, % | 25% | 29% | 15% |  | 56% |  |  |
| Заплати и осигуровки | 2 496 | 2 421 | 3 261 | 779 | 696 | 15 384 | 2 620 |
| Изменение, % | 16% | -3% | 35% |  | -11% |  |  |
| Външни услуги | 21 778 | 24 287 | 26 739 | 3 042 | 3 436 | 12 957 | 1 879 |
| Изменение, % | 5% | 12% | 10% |  | 13% |  |  |
| Балансова ст-ст на продадени активи | 957 | 763 | 2 666 | 489 | 385 | 2 699 | 385 |
| Изменение, % | 98% | -20% | 249% |  | -21% |  |  |
| Други оперативни | 1 062 | 1 155 | 1 366 | 173 | 202 | 1 378 | 203 |
| Изменение, % | 65% | 9% | 18% |  | 17% |  |  |
| Печалба преди данъци | **5 530** | **5 717** | **8 257** | **2 047** | **2 305** | **9 502** | **2 964** |
| Изменение, % | **-22%** | **3%** | **44%** |  | **13%** |  |  |
| Амортизация | 3 171 | 2 978 | 2 752 | 686 | 665 | 3 247 | 746 |
| Изменение, % | 23% | -6% | -8% |  | -3% |  |  |
| EBIT (Оперативна печалба) | **2 359** | **2 739** | **5 505** | **1 361** | **1 640** | **6 255** | **2 218** |
| Изменение, % | **-48%** | **16%** | **101%** |  | **20%** |  |  |
| Финансови приходи (разходи) | **(123)** | **211** | **581** | **281** | **21** | **549** | **22** |
| Приходи (разходи) за лихви | (44) | 284 | 672 | 305 | 43 | 598 | 40 |
| Валутни разлики | (2) | (1) | (3) | (1) | (1) | (3) | (1) |
| Други финансови | (77) | (72) | (88) | (23) | (22) | (46) | (17) |
| Печалба преди данъци | **2 236** | **2 950** | **6 086** | **1 642** | **1 661** | **6 804** | **2 240** |
| Данъци | 228 | 298 | 613 | 164 | 166 | 694 | 124 |
| Нетна печалба | **2 008** | **2 652** | **5 473** | **1 478** | **1 495** | **6 110** | **2 016** |
| Изменение, % | **-46%** | **32%** | **106%** |  | **1%** |  |  |

*Данните са от одитирани финансови отчети за 2011 г. (консолидиран и неконсолидиран), 2010 г., 2009 г. и неодитираните отчети за първо тримесечие на 2012 г.*

Ръстът на разходите изпреварва нарастването на приходите през 2009 г. и 2010 г. поради понижението на цените, съответно намалените приходи на пратка. Докато ръста на пратките е 20% през 2009 г, и 14% през 2010 г., на приходите той е съответно -2% и 10%. Извършената реорганизация и направените инвестиции в подобряването на ефективността, позволиха за същия период разходите да се увеличават с по-бавно темпо от пратките - 11% годишно. В резултат на това печалбата преди амортизации се понижава с 22% през 2009 г. и се увеличава незначително през следващата година. При нетната печалба изменението е значително по-различно заради разходите за амортизации, които рязко се увеличават през 2009 г., поради закупения голям брой нови автомобили през 2008 г. и свитите инвестиции през 2009 г.

Значително подобрение във финансовите резултати има през 2011 г., когато едновременно се засилва ръста в превозените пратки до 16,2% и прихода на пратка успява да се възстанови до нивата от 2009 г. и съответно разходите нарастват по-бавно. Това води до скок на печалбата преди амортизации с 44% и удвояване на нетната печалба, тъй като разходите за амортизации се изменят минимално.

В структурата на разходите на неконсолидирана база доминират разходите за външни услуги, като се движат в рамките на 56% и 62% от приходите. Около 2/3 от тези разходи (16,4 млн. лв през 2011 г.) са към дъщерното дружество „Спиди” ЕООД, където е концентрирана дейността по транспорта и сортирането на пратките, както и 85% от персонала. По тази причина, на консолидирана база най-голям дял имат разходите за заплати (32% от приходите, при 7% на неконсолидирана база), а дела на външните услуги пада до 27% от приходите. „СПИДИ” ЕАД има сключени дългосрочни договори с подизпълнители, които обслужват доставките на част от територията на страна. Плащанията към тези агенти на консолидирана база достигат 50% от разходите за външни услуги през 2011 г. (6,45 млн. лв.). Други съществени разходи за външни услуги са поддръжката на автомобили (1,4 млн. лв.), наемът на складове и офиси (1,3 млн. лв.), застраховки (0,94 млн. лв.) и комуникации (0,85 млн. лв.).

През периода размерът на персонала леко намалява, от 135 човека през 2009 г. до 122 човека през 2011 г. (964 средносписъчен персонал на консолидирана база) и увеличението в разходите за заплати през периода се дължи на увеличението на заплатите, в резултат на приложената програма за организация и мотивация на персонала, която обвърза възнагражденията с постигнатите резултати.

Разходите за материали са друг значим компонент в общите разходи, които представляват 12,3% от приходите на консолидирана база и 11,1% на неконсолидирана. Основен дял в разходите за материали заема горивото, 66%, като други 13% са за разходите за авточасти.

Като цяло цяло структурата на разходите като дял от приходите се изменя минимално и се запазва сравнително стабилна през годините. На неконсолидирана база по-съшествено намаление се наблюдава в дела на разходите за външни услуги, които намаляват на 56,2% от приходите през 2011 г. спрямо 62,4% предходната година.

Финансовите разходи имат минимално отражение върху финансовия резултат, с изключение на 2011 г., когато добавят 1,4% към рентабилността на нетната печалба. Въпреки наличието на лихвени задължения, „СПИДИ” ЕАД генерира значителни свободни средства, които предоставя като търговски заеми на свързани лица. Лихвите по предоставените заеми са по-високи от лихвите по лизинговите задължения и получените приходи от лихви надвишават разходите по заемните средства.

Останалата част от финансовите разходи се формират от валутни разлики и банкови такси и комисионни. На консолидирана база има приход от 54 хил. лв. от финансиране през 2011 г.

Дружеството поддържа положителни нива на рентабилност, като рентабилността на печалбата преди амортизации (EBITDA Margin) се движи в тесни граници – 15,6%, 14,7% и 17,4% съответно през 2009 г., 2010 г. и 2011 г. По-голямо изменение има при рентабилността на нетната печалба, която се увеличава два пъти от 5,67% през 2009 г. до 11,5% през 2011 г. Това се дължи на факта, че за периода превозените пратки се увеличават с 32%, без да се увеличават активите и съответно начисляваните амортизации, както и положителните финансови приходи през 2011 г.

# *Финансовата позиция на емитента.*

|  |  |  |  |  |  |  |
| --- | --- | --- | --- | --- | --- | --- |
| В хил. лв. | 2009 | 2010 | 2011 | Q1 12 | 2011 К | Q1 12 К |
| Текущи активи | **9 098** | **12 418** | **14 018** | ***10 897*** | ***14 861*** | ***11 803*** |
| Парична наличност | 946 | 1 623 | 1 882 | 1 627 | 2 169 | 2 345 |
| Вземания, вкл. | 7 758 | 10 391 | 11 260 | 8 542 | 11 816 | 8 600 |
| *търговски заеми* | *3 975* | *3 988* | *4 418* | *4 775* | *4 418* | *4 775* |
| Материални запаси | 216 | 263 | 438 | 564 | 438 | 564 |
| Разходи за бъд. периоди | 178 | 141 | 438 | 164 | 438 | 294 |
| Дълготрайни активи | **5 790** | **5 038** | **6 575** | **7 338** | **6 039** | **6 699** |
| Материални | 4 886 | 4 026 | 4 339 | 5 102 | 4 639 | 5 297 |
| Нематерилани | 846 | 927 | 1 141 | 1 141 | 1 227 | 1 229 |
| Отложени данъци | 58 | 85 | 113 | 113 | 173 | 173 |
| Дългосрочни инвестиции |  |  | 982 | 982 |  |  |
| ОБЩО АКТИВИ | **14 888** | **17 456** | **20 593** | **18 235** | **20 900** | **18 502** |
| Текущи пасиви | **8 416** | **9 602** | **11 203** | ***7 300*** | ***10 372*** | ***6 854*** |
| Задължения към доставчици | 3 163 | 5 760 | 5 040 | 2 348 | 2 619 | 450 |
| Лихвени задължения | 4 958 | 2 389 | 2 218 | 2 560 | 2 429 | 2 793 |
| Задължения към персонала и за данъци | 295 | 480 | 960 | 988 | 2 339 | 2 207 |
| Задължения за съучастия |  |  | 1 868 | 421 | 1 868 | 421 |
| Суми по наложен платеж |  | 973 | 1 117 | 983 | 1 117 | 983 |
| Дългосрочни задължения | **2 088** | **1 467** | **2 084** | **2 134** | **2 094** | **2 146** |
| ОБЩО ПАСИВИ | **10 504** | **11 069** | **13 287** | **9 434** | **12 466** | **9 000** |
| СОБСТВЕН КАПИТАЛ | **4 384** | **6 387** | **7 306** | **8 801** | **8 434** | **9 502** |
| Основен капитал | 500 | 500 | 1 482 | 1 482 | 1 482 | 1 482 |
| Резерви | 348 | 348 | 348 | 348 | 348 | 348 |
| Неразпределена печалба | 3 536 | 5 539 | 5 476 | 6 971 | 6 604 | 7 672 |
| Общо пасиви и соб. капитал | **14 888** | **17 456** | **20 593** | **18 235** | **20 900** | **18 502** |

*Данните са от одитирани финансови отчети за 2011 г. (консолидиран и неконсолидиран), 2010 г., 2009 г. и неодитираните отчети за първо тримесечие на 2012 г.*

Активите показват стабилен темп на нарастване в резултат най-вече на вземанията, които формират между 55% и 60% от активите. Увеличението се дължи на ръста в продажбите и удължаването на сроковете за плащане от страна на клиентите. Значителна част от вземанията са предоставените търговски заеми на свързани лица, които представляват над 20% от общите активи. Увеличение има и при паричните средства, като това са в по-голямата си част събраните суми, но все още неизплатени (1 117 хил. .лв. през 2011 г.) от името на клиенти по извършени доставки с наложен платеж.

Другото голямо перо в активите са дълготрайните материални активи – главно транспортни средства, както е описано по-подробно в т. 4.6.1. от настоящия документ. Размерът на ДМА се променя слабо през последните три години и не следва ръста на продажбите, поради което и техният дял в общите активи намалява от 33% през 2009 г. до 21% през 2011 г.

В структурата на пасивите най-голям дял заемат задълженията към доставчици (21% през 2011 г.), следван от лихвените задължения, краткосрочни и дългосрочни (19,5%). Задълженията са лизинг на закупените автомобили и ползваните суми по овърдрафт кредит.

На консолидирана база значителни са задълженията към персонала, начислените месечни и допълнителни възнаграждения, тъй като в „Спиди” ЕООД е съсредоточена и основната част от персонала.

Задължения по съучастия са неизплатени дивиденти, съгласно решение на общото събрание на акционерите от 2011 г.

Политиката на дружеството е всяка година да разпределя дивидент, поради което, въпреки значителния размер на генерираните печалби, собственият капитал на компанията отбелязва слабо нарастване.

# *Влияние на инфлацията и промените във валутния курс.*

Изменението на валутните курсове практически не оказва влияние върху финансовите резултати на дружеството – за последните три години общо разходите за валутни разлики са едва 6 хил. лв.

Последните три години нивото на инфлация в страната е сравително ниско и не оказва значително влияние върху резулататите от дейността. По-съществени са измененията в цената на горивото, които до голяма степен бяха неутрализирани с въвеждането на такса гориво, което дава възможност да се обвърже цената на услугата с измененията в цените на горивата.

# *Информация за правителствени, икономически, данъчни, монетарни или политически фактори, имащи съществено влияние.*

През разглеждания период не е имало фактори от правителствени, икономически, данъчни, монетарни или политически фактори, които са оказали съществено влияние върху дейността на дружеството с изключение на рязкото влошаване на макроикономическата среда, започнало в края на 2008 г. и продължило 2009 г.

Основните фактори, които могат да повлияят на дейността на Емитента и как Дружеството управлява риска, са описани в „Рискови фактори“ от настоящия документ.

# *Капиталови ресурси*

# *Източници на финансиране*

„СПИДИ“ ЕАД използва като източник на капитал, както собствени така и заемни средства, лизингово финансиране и банков овърдрафт. В общата структура преобладават средствата от външни източници, като собственият капитал финансира около 1/3 от активите. Въпреки малкият дял на собствения капитал, структурата е устойчива по няколко причини. Първо, тенденцията е дела на собствения капитал да се увеличава, като през последните две години покрива лихвените задължени приблизително два пъти. Второ, високият дял на пасивите се дължи на текущите задължения, основно към доставчици, но дружеството поддържа високо ниво на оборотния капитал и ликвидността – покритието на текущите задължения е 1,25 пъти на неконсолидирана и 1,4 пъти на консолидирана база. Трето, генерираният положителен паричен поток от дейността е достатъчен за покриването на всички текущи и дългосрочни задължения. Печалбата от дейността е и основният източник на ликвидност на компанията. Външните източници на финансиране са банкови кредити и лизингово финансиране.

|  |  |  |  |  |  |  |
| --- | --- | --- | --- | --- | --- | --- |
| В хил. лв. | 2009 | 2010 | 2011 | Q1 12 | 2011 К | Q1 12 К |
| Собствен капитал | 4 384 | 6 387 | 7 306 | 8 801 | 8 434 | 9 502 |
| Лихвени заеми | 7 046 | 3 856 | 4 302 | 4 694 | 4 529 | 4 939 |
| Нетен оборотен капитал | 4 694 | 3 582 | 3 151 | 4 530 | 4 755 | 5 397 |
| Изменение в НОК | 2 186 | -1 112 | -431 | 1 379 |  | 642 |
|  |  |  |  |  |  |  |
| СК/Активи | 29% | 37% | 35% | 48% | 38% | 51% |
| СК/Пасиви | 42% | 58% | 55% | 93% | 61% | 106% |
| К.ср. Активи/К.ср. Пасиви | 1,08 | 1,29 | 1,25 | 1,49 | 1,38 | 1,72 |

*Данните са от одитирани финансови отчети за 2011 г. (консолидиран и неконсолидиран), 2010 г., 2009 г. и неодитираните отчети за първо тримесечие на 2012 г.*

Свободните източници на ликвидност са договорения банков овърдрафт, предоставените търговски заеми и най-вече частта от печалбата на дружеството, която надхвърля необходимостта от реинвестиции за развитието на дейността.

# *Описание на паричните потоци;*

Положителните парични потоци се формират от постъпленията от продажби, а плащанията са към доставчици, персонала и държавата. „СПИДИ” ЕАД генерира силен паричен поток от оперативна дейност, който е достатъчен за финансиране на инвестиционната програма и погасяването на падежиращите задължения. Останалите свободни средства дават възможност на компанията да разпределя дивидент, който възлиза на 9,5 млн. лв. от 2009 г. до момента (платения с парични средства е 6,5 млн. лв.).

|  |  |  |  |  |  |  |  |
| --- | --- | --- | --- | --- | --- | --- | --- |
| В хил. лв. | 2009 | 2010 | 2011 | Q1 11 | Q1 12 | 2011 К | Q1 12 К |
| Постъпления от клиенти | 43 490 | 43 825 | 58 689 | 12 440 | 15 861 | 59 491 | 16 047 |
| Плащания към доставчици | -34 665 | -36 090 | -47 990 | -11 722 | -14 322 | -32 074 | -11 613 |
| Възнаграждения на перонала | -1 757 | -2 186 | -2 968 | -788 | -798 | -14 501 | -2 647 |
| Плащания за данъци | -1 674 | -1 903 | -1 804 |  |  | -5 872 | -691 |
| Други постъпления (плащания) |  | 142 | 244 |  |  | 244 |  |
| Нетен паричен поток от оперативна дейност | **5 394** | **3 788** | **6 171** | **-70** | **741** | **7 288** | **1 096** |
| *Паричен поток от инвестиционна дейност* |  |  |  |  |  |  |  |
| Закупени дълготрайни активи | -865 | -357 | -588 |  |  | -588 |  |
| Постъпления от продадени активи | 519 |  |  |  |  |  |  |
| Нетен паричен поток от инвестиционна дейност | **-346** | **-357** | **-588** | **0** | **0** | **-588** | **0** |
| *Паричен поток от финансова дейност* |  |  |  |  |  |  |  |
| Получени заеми | -1 046 | -212 | 411 |  |  | 1 062 | 78 |
| Плащания по получени заеми |  |  |  | -491 | -902 | -1 150 | -902 |
| Плащания по лизингови задължения | -2 606 | -2 209 | -2 346 |  |  | -2 848 |  |
| Постъпления (плащания) от лихви, такси | -327 | -89 | 139 | 256 | -39 | 121 | 34 |
| Плащания за дивиденти | -2 200 | -650 | -3 671 |  |  | -3 671 |  |
| Други постъпления (плащания) | 568 | 406 | 143 | -612 | -133 | 197 | -125 |
| Нетен паричен поток от финансова дейност | **-5 611** | **-2 754** | **-5 324** | **-847** | **-1 074** | **-6 289** | **-915** |

*Данните са от одитирани финансови отчети за 2011 г. (консолидиран и неконсолидиран), 2010 г., 2009 г. и неодитираните отчети за първо тримесечие на 2012 г.*

# *Условията за заемане на средства и структурата на финансирането.*

|  |  |  |  |  |  |  |
| --- | --- | --- | --- | --- | --- | --- |
|  | 2009 | 2010 | 2011 | Q1 12 | 2011 К | Q1 12 К |
| Дългосрочни заеми, хил.лв. | 2 088 | 1 467 | 2 084 | 2 134 | 2 094 | 2 146 |
| Краткосрочни заеми, хил.лв. | 4 958 | 2 389 | 2 218 | 2 560 | 2 429 | 2 793 |
|  |  |  |  |  |  |  |
| Дългосрочни заеми, % | 30% | 38% | 48% | 45% | 46% | 43% |
| Краткосрочни заеми, % | 70% | 62% | 52% | 55% | 54% | 57% |

*Данните са от одитирани финансови отчети за 2011 г. (консолидиран и неконсолидиран), 2010 г., 2009 г. и неодитираните отчети за първо тримесечие на 2012 г.*

Лихвените задължения са формирани от договори за овърдрафт и средносрочни лизингови задължения, поради което преобладават краткосрочните финансирания.

|  |  |
| --- | --- |
| **Вид на финансирането** | Овърдрафт |
| **Крадитор** | Уникредит Булбанк АД |
| **Размер (лимит) на финансирането** | 200 000 лв. Спиди ЕАД |
| **Цел** | Текущи разплащания |
| **Падеж/срок** | Подновява се всяка година |
| **Лихвен процент** | 1-седмичен SOFIBOR+3,85% |
| **Размер към 31.03.12 г.** | 137 650 лв. Спиди ЕАД |
|  |  |
| **Вид на финансирането** | Овърдрафт |
| **Крадитор** | Райфайзенбанк ЕАД |
| **Размер (лимит) на финансирането** | 700 000 лв. |
| **Цел** | Текущи разплащания |
| **Падеж/срок** | Подновява се всяка година |
| **Лихвен процент** | 3-месечен СОФИБОР+3,5% |
| **Размер към 31.03.12 г.** | 505 954 лв. |

Дружеството им 82 договора за лизинг на транспортни средства и техническо оборудване.

|  |  |  |  |
| --- | --- | --- | --- |
| *Кредитор* | *Падеж до 12 мес.* | *Падеж над 12 мес.* | *Лихвен процент* |
| Хипо Алпе Адрия Аутолизинг | 65 042 |  | 3 месечен Euribor +2.64% надбавка |
| Интерлийз Ауто | 152 726 |  | 3 месечен Euribor +3.50% надбавка |
| Интерлийз | 71 743 | 13 528 | 3 месечен Euribor +3.95% надбавка |
| БМ Лизинг | 278 578 | 340 214 | 3 месечен Euribor +4,00% надбавка |
| Райфайзен лизинг | 1 067 421 | 1 508 653 | 3 месечен Euribor +4.562 надбавка |
| Уникредит Лизинг АД | 280 236 | 271 814 | 3 месечен Euribor +4.57% надбавка |
|  | 1 915 747 | 2 134 209 | ОБЩО |

С изключение на автомобилите и компютърното оборудване, закупени на лизинг, няма други тежести върху активите на дружеството и няма ограничения за използването на финансовите ресурси.

# *Ангажименти за извършване на инвестиции. Източници за финансиране.*

„СПИДИ” ЕАД не е поемало ангажименти за инвестиции. Текущата иинвестиционна програма се планира да се финансира със собствени средства, с изключение на новозакупените автомобили и компютърна техника, за които ще се използва лизингово финансиране.

# *R&D дейност за последните 3 години*

Дружеството не извършва изследователска и развойна дейност.

# *Основни тенденции*

През текущия период не се очаква наличието на съществени фактори или събития, които да повлияят съществено на приходите, разходите, активите, пасивите и тяхната структура. Тенденциите в развитието на компанията се запазват същите, както през последните две години.

Запазва се ръста на приходите, като той е равномерен за различните продукти, които дружеството предлага – в рамките на 15-18%. Изключения правят по-високите ръстове при палетите (което е тенденция от последните 3 години) и 50% увеличение на международните услуги, което се дължи на партньорството с DPD и ниската база през предходната година. И двете услуги все още представляват малък дял в общите приходи на компаинята.

Увеличението на приходите се дължи на увеличението на превозените пратки, като цените се запазват сравнително непроменени. По-големия брой пратки се дължи, както на привличането нови клиенти, така и на увеличението при съществуващите.

Заедно с увеличението на приходите, пропорционално нарастват и разходите, като най-съществени увеличения има в цената на горивото и увеличението на заплатите през второто тримесечие с 10%. Поради въведената „такса гориво”, като компонент в цената на услугата, по-високите цени на горивата няма да се отразят на крайната рентабилност на компанията.

Преместването на логистичния център в гр. София в по-голям ще увеличи капацитета почти три пъти и ще позволи да се поеме увеличението в обработените пратки.

Няма други съществени тенденции, фактори и събития, които да са оказали съществено влияние на финансовите резултата от началото на годината до датата на изготвяне на проспекта.

# Членове на управителните органи, висш ръководен състав и служители

# *Информация за членовете на управителните и на контролните органи, прокуристите, висшия ръководен състав и на ключови служители*

„СПИДИ” ЕАД е с едностепенна форма на управление и се управлява от Съвет на директорите състоящ се от три лица. В Дружеството не са назначавани прокуристи.

*Учредители на „Спиди” ЕАД са, както следва:*

„Омникар БГ” ЕООД, контролирано от Валери Мектупчиян, притежаващо 67% от капитала на дружеството, „Алекс Г“ ЕООД, контролирано от Георги Глогов, притежаващ 25% от капитала и Славчо Панталеев, притежаващ 8 % от капитала на дружеството. (*Дяловете са към момента на учредяване*)

*Имената и функциите на членовете на Съвета на директорите на „Спиди" ЕАД са, както следва:*

**Валери Харутюн Мектупчиян –** Изпълнителен директор. Бизнес адрес: гр. София, район Младост, ул. „Самоковско шосе“ № 1;

**Георги Иванов Глогов –** Член на Съвета на Директорите и Директор „Международен отдел”. Бизнес адрес: гр. София, район Младост, ул. „Самоковско шосе“ № 1;

**„Омникар – С” ЕООД –** член на Съвета на директорите, представляван от едноличния собственик и управител Валери Мектупчиян. Бизнес адрес: гр. Пловдив, район Северен, бул. „Васил Левски“ № 151;

Съгласно изискванията на чл. 116а, ал.2 от ЗППЦК независим член в Съвета на директорите на дружеството ще бъде избран на първото Общо събрание на акционерите след придобиване на публин статут от емитента и и по отношение на него ще спазени следните изисквания на закона:

* не е служител в Дружеството;
* не е акционер, които притежава пряко или чрез свързани лица най-малко 25 на сто от гласовете в общото събрание или е свързано с Дружеството лице;
* не е лице, което е в трайни търговски отношения с Дружеството;
* не е член на управителен или контролен орган, прокурист или служител на търговско дружество или друго юридическо лице по т. 2 и 3;
* не е свързано лице с друг член на съвета на директорите на Дружеството.

Членовете на Съвета на директорите на „Спиди” ЕАД

* не са осъждани за измама през последните пет години, включително и не са осъждани за каквото и да било престъпление от общ характер.
* не са били, включително и през последните пет години, членове на управителен или контролен орган, членове на административен орган или служители, заемащи ръководен пост в дружество, за което е открито производство по несъстоятелност или е обявено в несъстоятелност или ликвидация;
* не са бил официално публично инкриминирани и не са им налагани санкции от административни или съдебни органи (включително определени професионални органи), както и не са им налагани принудителни административни мерки;
* не са лишавани от съда от правото си да бъдат членове на управителни или контролни органи, членове на административни органи или ръководен служител или от изпълняването на функции или дейности в дружество-емитент.

По-долу са представени данни за членовете на Съвета на директорите, включително за професионалния им опит, относим към дейността им като членове на съответните органи на Емитента и за дейността им извън него.

**Валери Харутюн Мектупчиян – Изпълнителен директор и Директор „Оперативна дейност”**

Валери Мектупчиян има висше инженерно образование, като започва частен бизнес през 1991 г.

*Управленски опит и образование*

„Спиди" ЕООД – управител - от 04. 2004 г. – до сега;

„Омникар“ ЕООД – управител – от 02.2000 г. – до сега;

„Омникар БГ“ ЕООД – управител - от 12.2003 г. – до сега;

„Омникар С“ ЕООД – управител – от 2000 г. – до сега;

**Образование 09.1984 г. – 07.1989 г.**

Магистър по технология на машиностроенето, ВМИ Варна, специалност машинен инженер;

**10.1978 г. – 07.1982 г.**

Технолог, Техникум по механотехника

**Относим професионален опит**

**от 10.1998 г. до 02.2004 г.**

„Спиди“ ЕООД, гр. Пловдив -отговорник регион София, с основни отговорности: управление, планиране и контрол на работата;

**от 10.1998 г. до 10.2001 г.**

„Спиди“ ЕООД, гр. Пловдив - отговорник регион Изток (гр. Варна, гр. Бургас, гр. Сливен), с основни отговорности: управление, планиране и контрол на работата в региона.

Притежава контролен дял в 18 дружества, описани в т. 4.5.1. През последните пет години Валери Мектупчиян е участвал в управителните и контролни органи на следните дружества:

|  |  |
| --- | --- |
| **„Спиди Груп” АД** | Изпълнителен директор, [до 29.06.2014](https://public.brra.bg/CheckUps/Verifications/ActiveCondition.ra?guid=fdee22ca35304b73a6318e2152279f85) |
| **„Спиди” ЕООД** | Управител |
| **"Консепт инвест 2011" ЕАД** | Изпълнителен директор, [до 16.02.2014](https://public.brra.bg/CheckUps/Verifications/ActiveCondition.ra?guid=62799c10fcf04bf5a73233e207a7706e) |
| **"Пит бокс" ЕООД** | Управител |
| **"Омникар - БГ" ЕООД** | Управител |
| **"Омникар" ЕООД** | Управител |
| **"Омникар инвест" ЕООД** | Управител |
| **"Омникар - С" ЕООД** | Управител |
| **"Булром газ - 2006" ЕООД** | Управител |
| **"Пловдив инвест 2010" ЕООД** | Управител |
| **"Балкан холидей" ЕООД** | Управител |
| **"Лукс лайт системс" ЕООД** | Управител |

Във всички дружества е управляващ и представляващ и към момента на изготвянето на проспекта.

Освен посочените участия Валери Мектупчиян няма други участия в капитала и няма прекратени участия в капитала или в административните, надзорните или управителните органи на други дружества през последните 5 години.

**Георги Иванов Глогов – Член на Съвета на Директорите и Директор „Международен отдел”**

Георги Иванов Глогов, има висше икономическо образование, като ръководи различни компании в периода 1990-2000 г. В момента притежава и семеен бизнес свързан с предоставянето на счетоводни-консултантски услуги.

|  |  |
| --- | --- |
| **„Спиди Груп” АД** | Изпълнителен директор, [до 29.06.2014](https://public.brra.bg/CheckUps/Verifications/ActiveCondition.ra?guid=fdee22ca35304b73a6318e2152279f85) и акционер с 24,8% от капитала |
| **„Спиди” ЕООД** | Управител |
| **"Консепт инвест 2011" ЕАД** | Изпълнителен директор, [до 16.02.2014](https://public.brra.bg/CheckUps/Verifications/ActiveCondition.ra?guid=62799c10fcf04bf5a73233e207a7706e) |
| **"Сандрини Фло" ООД** | Управител и съдружник с 50% дял от капитала |
| **"Трансбалкан Груп" ООД** | Управител и съдружник с 24,8% дял от капитала |
| **„Алекс – Г” ЕООД** | Управител и едноличен собственик |

*Управленски опит и образование*

„Трансбалкан Груп“ ООД – управител – от 06.2011 г . до сега;

„Спиди“ ЕАД – мениджър Външни отношения – от 09.2006 г. до 06.2011 г.;

„Трансбалкан Груп Румъния“ Srl - управител – от 2002 г. до сега;

„Спиди“ ЕООД – управител – от 07.1998 г. до 09.2006 г.

**Образование 1985 г. – 1989 г.**

магистър по Международен туризъм в Икономически институт – Варна

**1978 г. – 1982 г.**

Английска езикова гимназия – гр. Пловдив

**Относим професионален опит**

**от 02.1996 г. до 06.1998 г.**

„Транскомплект Нигерия“ **-** финансов мениджър, с отговорности контрол на финансовата дейност на дружеството, контрол на годишните финансови отчети, контрол на разплащанията;

**1993 г. – 1994 г.**

„Шанс“ ООД – управител, с отговорности: анализ на пазарните условия, договори с клиенти;

**1989 г. – 1992 г.**

„Балкантурист“ АД - финансов директор.

Всички участия и длъжности в изброените дружества са актуални и към момента на изготвянето на проспекта.

Освен посочените участия Георги Глогов няма други участия в капитала и няма прекратени участия в капитала или в административните, надзорните или управителните органи на други дружества през последните 5 години.

Няма семейни връзки между Валери Мектупчиян и Георги Глогов

**„Омникар – С” ЕООД – член на Съвета на директорите, представляван от едноличния собственик и управител Валери Мектупчиян**

|  |  |
| --- | --- |
| **Наименование** | "ОМНИКАР - С" ЕООД |
| **ЕИК** | 115542285 |
| **Предмет на дейност** | Отдаване на автомобили под наем, консултантски, рекламни, информационни, програмни или други услуги, търговско представителство и посредничество, таксиметрова, превозна, хорелиерска дейност и лизингова дейност, комисионни сделки, сделки с интелектиална собственост, покупка на превозни средства, стоки и други вещи с цел препродажба в пътвоначален, преработен или обработен вид, проектантска и инженерингова дейност, както и всяка друга дейност, незабранена със закон |
| **Седалище и адрес**  **на управление** | България, област Пловдив, гр. Пловдив 4003, р-н Северен, бул. Васил Левски № 151 |
| **Номер и партида на вписване** | Ф.д. N 1789/21.03.2000 |

„Омникар – С” ЕООД няма и не е имало през последните 5 години участвия в управителни и контролни органи на други дружества или акционерни участия.

*Информация за осъждания и санкции спрямо членовете на Съвета на директорите*

Никой от членовете на Съвета на директорите не е осъждан за измама за последните пет години. На членовете на Съвета на директорите не са налагани принудителни административни мерки или административни наказания през последните 5 години във връзка с дейността им.

*Подробности за несъстоятелност, управление от синдик или ликвидация, с които през последните пет години е било свързано лице, от състава на Съвета на директорите*

Никой от членовете на състава на Съвета на директорите на „Спиди“ ЕАД през последните пет години, преди изготвянето на настоящия регистрационен документ не е бил член на управителните или надзорни органи, неограничено отговорен съдружник или лице, заемащо ръководна функция в дружество, спрямо което е открито производство по обявяване в несъстоятелност, прекратено поради несъстоятелност дружество, дружество управлявано от синдик или прекратено с ликвидация дружество.

Спрямо никой от членовете на Съвета на директорите не е открито производство по обявяване в несъстоятелност и не е обявяван в несъстоятелност.

*Подробности за всякакво официално публично инкриминиране и/или санкции на член на Съвета на директорите от законови или регулаторни органи и дали това лице е било някога лишавано от съда от правото да бъде член на административните, управителните или надзорни органи на даден емитент или от изпълняването на длъжности в ръководството или изпълняването на дейността на някой емитент, най-малко за последните пет години.*

Спрямо никой от членовете на Съвета на директорите не са налагани санкции от регулаторни органи, никой от членовете на Съвета на директорите не е лишаван от правото да заема управителни или ръководни функции в емитент за последните пет години, преди изготвянето на настоящия регистрационен документ.

# *Конфликт на интереси за членове на управителните и на контролните органи*

Валери Мектупчиян е едновременно изпълнителен директор и непряко упражнява контрол върху „СПИДИ” ЕАД и също така управлява и контролира дружества, които имат търговски отношения с емитента. Осъществяването на сделките е при пазарни условия и във взаимен интерес на страните. Подробна информация за сделките е представена в *т. 8 „Сделки със свързани лица”* на настоящият документ.

По отношение на останалите лица не съществува действителен или потенциален конфликт на интереси, произтичащ от техните лични интереси и задължения или ангажиментите им към Дружеството.

Съгласно изискванията на закона, Директорите трябва да изпълняват фукциите си по отношение на „СПИДИ” ЕАД при спазване на задължение за лоялност, да предпочитат интересите на Дружеството пред своите лични, и да полагат усилия за избягване на ситуации на конфликт на интереси. В случай, че въпреки това възникне ситуация на конфликт на интереси, заинтересованият Директор е задължен да разкрие в пълнота и в подходящ срок пред съответния орган такъв конфликт.

Няма наличие на ангажименти и договорки с основните акционери, клиенти, доставчици или други, в резултат на които член на съвета на директорите да е избран като член на административния, управителния и на контролния органи или висш ръководен състав.

Няма договорени ограничения, които да ограничават продажбите на личните акции в емитента за определен период от време

# *Възнаграждения на всеки от членовете на управителните и на контролните органи за последната финансова година.*

# *Получени суми и непарични възнаграждения през 2011 г.*

Валери Мектупчиян е получил възнаграждение по договор за управление 240 000 лв. Начислен бонус – 44 500 лв. В качеството му на управител на „Спиди” ЕООД е получил 26 736 лв.

Георги Глогов е получил възнаграждение по договор за управление 240 000 лв. от „Спиди” ЕООД и 41 216 лв. в качеството му на Директор „Международни отношения” в „СПИДИ” ЕАД или общо за периода 281 216 лева.

„Омникар – С” ЕООД не е получавал възнаграждения.

Няма изплатени други възнаграждения на членовете на СД от „Спиди” ЕАД или негови дъщерни дружества.

# *Условни или разсрочени възнаграждения*

Валери Мектупчиян е получил допълнително възнаграждение от 44 500 лв.

Георги Глогов и „Омникар – С” ЕООД не са получавали допънителни възнаграждения.

Няма изплатени други условни или разсрочени възнаграждения на членовете на СД от „Спиди” ЕАД или негови дъщерни дружества.

# *Сума, дължима за изплащане на пенсии, компенсации при пенсиониране или други подобни обезщетения.*

Емитентът или негово дъщерно дружество не дължи компенсации при пенсиониране, при предсрочно прекратяване на договорните взаимоотношения или каквито и да били други обезщетения.

След промяна статута на дружеството в публично по смисъла на чл.110 и следв. от ЗППЦК, съгласно чл. 116в., ал.1 от ЗППЦК възнагражденията и тантиемите на всички членове на Съвета на директорите на публично дружество, както и срокът, за който са дължими, задължително ще се определят от общото събрание.

# *Датата на изтичане на срока на текущите договори с членовете на управителните и на контролните органи, както и периода, през който те са заемали длъжността;*

Мандатът на настоящите членове на Съвета на директорите на „Спиди“ ЕАД е три години, съгласно Устава на дружеството.

Според вписаното в търговския регистър към Агенция по вписванията мандатът на настоящия съвет на директорите изтича на 10.02.2013 г. Всички членове на Съвета на директорите са заемали настоящата длъжност от регистрацията на дружеството на 10.02.2005 г.

Няма предвидени различни мандати за отделните членове.

Договорите за управление с членовете на Съвета на директорите на „Спиди“ ЕАД не предвиждат при предсрочно прекратяване изплащането на обезщетения или копенсации в полза на нито една от двете страни по договора.

Дружеството не е избирало одитен комитет или комитет по възнагражденията. Такъв ще бъде избран от емитента след вписването му в регистъра на публичните дружества.

Към настоящия момент, емитентът не е въвел и не прилага правила за добро корпоративно управление. След придобиването на статут на публично дружество съобразно разпоредбите на Закона за публичното предлагане на ценни книжа, Дружеството ще предприеме действия по приемане на програма за прилагане на международно признатите стандарти за добро корпоративно управление, съответстващи на режима за корпоративно управление в страната.

# *Информация за служителите:*

Служителите на компанията са функционално разделени, като в „СПИДИ” ЕАД са съсредоточени административния и специализиран персонал (13% от общия персонал), докато в „Спиди” ЕООД са наети служителите, пряко ангажирани с оперативната дейност на компанията – куриери, сортировачи и шофьори (87% от общия персонал).

Броят на заетите в „СПИДИ” ЕАД се изменя минимално през периода, въпреки увеличението на извършения обем работа. Това се дължи на проведената програма за оценка на длъжностите и прилаганата в момента програма за моделиране на процесите, които позволиха да се стандартизират процесите и да се закрият дублиращите се дейности и да се намали числеността на персонала, основно в администрацията. На консолидирана база броят наети слабо се увеличава, поради необходимостта от допълнително служители за обработването на нарастналия обем пратки.

Управлението и мотивацията на персонала е сред основните приоритети в дейността на компанията. Целта е да се повишава квалификацията и мотивацията на персонала и сътответно неговата производителност чрез обучение, стимулиране на добрите практики, възнаграждения обвързани с постигнатите резултати и перспективи за дългосрочно развитие в компанията. Значителен напредък има по отношение намаляването на текучеството, което към момента е сведено до под 15% годишно, в сравнение с близо 40% в предходни периоди.

„Трансбалкан” СРЛ няма наети служители.

*Средногодишен брой на заетите лица по категории*

|  |  |  |  |  |  |  |
| --- | --- | --- | --- | --- | --- | --- |
|  | 2009 | 2010 | 2011 | | 21.05.12 | |
| Спиди ЕАД | Спиди ЕАД | Спиди ЕООД | Спиди ЕАД | Спиди ЕООД | Спиди ЕАД |
| Ръководители | 11 | 10 | 5 | 17 | 1 | 22 |
| Специалисти | 46 | 44 | 8 | 37 | 3 | 34 |
| Техници и приложни специалисти | 37 | 37 | 24 | 37 | 7 | 68 |
| Помощен адм. персонал | 39 | 36 | 58 | 27 | 49 | 36 |
| Машинни оператори и монтажници |  |  | 399 |  | 410 |  |
| Без професионална квалификация |  |  | 347 |  | 389 |  |
| Други | 2 | 3 | 1 | 4 |  | 27 |
| ОБЩО ПЕРСОНАЛ | **135** | **130** | **842** | **122** | **859** | **187** |
| Изменение, % |  | -3,7% |  | -6,2% | 2,3% | 8,2% |

*Бележка: Не се включват лицата в отпуск по майчинство*

*Средногодишен брой на заетите лица по региони*

|  |  |  |  |  |  |  |
| --- | --- | --- | --- | --- | --- | --- |
|  | 2009 | 2010 | 2011 | | 21.05.12 | |
| Спиди ЕАД | Спиди ЕАД | Спиди ЕООД | Спиди ЕАД | Спиди ЕООД | Спиди ЕАД |
| Черноморски | 18 | 18 | 135 | 16 | 153 | 26 |
| Северен Централен | 14 | 10 | 115 | 9 | 125 | 16 |
| Северозападен |  |  |  |  |  |  |
| Южен централен | 27 | 24 | 106 | 21 | 98 | 30 |
| Югоизточен | 9 | 9 | 78 | 8 | 74 | 15 |
| София + Югозападен | 73 | 69 | 408 | 68 | 409 | 100 |
| ОБЩО ПЕРСОНАЛ | **135** | **130** | **842** | **122** | **859** | **187** |
| Изменение, % |  | -3,7% |  | -6,2% | 2,3% | 8,2% |

Дейността на компанията няма изразен сезонен характер, поради което и не се наемат служители на временни договори.

# *Информация за притежавани акции на емитента.*

Членовете на Съвета на директорите на „СПИДИ” ЕАД не притежават пряко акции или опции върху акциите на емитента към момента на изготвянето на настоящия Регистрационен документи.

Няма постигнати договорености за участие на служителите в капитала на емитента, включително чрез издаване на акции, опции или други ценни книжа на емитента.

# Акционери със значително участие.

# *Данни за акционерите, притежаващи над 5 на сто от акциите с право на глас.*

„СПИДИ” ЕАД е еднолична собственост на „Спиди груп” АД.

|  |  |
| --- | --- |
| **Наименование** | "Спиди груп" АД |
| **ЕИК** | 201657129 |
| **Седалище и адрес**  **на управление** | България, област Пловдив, гр. Пловдив 4003, р-н Северен, бул. Васил Левски № 151 |
| **Брой акции с право на глас** | 1 482 200 |
| **Дял в ОСА на емитента** | 100% |

Непряко дружеството участие в „Спиди” ЕАД притежава

|  |  |
| --- | --- |
| **Наименование** | Валери Мектупчиян |
| **Адрес** | гр. София, район Младост, ул. „Самоковско шосе“ № 1 |
| **Брой акции с право на глас** | 1 482 200 |
| **Дял в ОСА на емитента** | 100%, чрез „Спиди груп” АД |

На 04.08.2011 г. „Спиди груп” АД придобива 995 040 бр. акции с право на глас от капитала на „СПИДИ” ЕАД, чрез апортна вноска на акции на емитента, притежавани от Валери Мектупчиан.

През Май 2012, същото придобива останалите 487 169 бр. акции от капитала на „СПИДИ” ЕАД чрез апортна вноска на акциите на емитента, притежавани от Славчо Панталеев и „Алекс – Г” ЕООД и контролира 100% от капитала на емитента.

Няма лица, притежаващи непряко акции в емитента, по смисъла на чл. 146 от ЗППЦК.

# *Посочване дали са налице различия в правата на глас на главните акционери в емитента*

Всяка от притежаваните акции от капитала на „Спиди“ ЕАД дава право на 1 глас в Общото събрание на емитента.

Акциите от капитала на „Спиди“ ЕАД се притежават от Спиди Груп АД, което притежава 1 482 200 (един милион четиристотин осемдесет и две хиляди и двеста) броя акции.

Дружеството, съгласно устава си може да издава обикновени, поименни, безналични, свободно прехвърлими акции с право на глас, даващи равни права на притежателите си.

Уставът не допуска издаването на привилегировани акции, които дават на притежателите им право на повече от един глас в Общото събрание на дружеството или на допълнителен ликвидационен дял.

Съгласно Устава на дружеството всяка акция дава право на един глас в ОСА, право на дивидент и на ликвидационен дял, съразмерни с номиналната стойност на акцията.

Допълнителни права по акциите са: право на всеки акционер при увеличение на капитала да придобие акции, които съответстват на неговия дял в капитала преди увеличението; право на участие в управлението, чрез решаване на въпросите от компетентността на ОСА; право на информация, в това число и правото на предварително запознаване с писмените материали по обявения дневен ред на ОСА и свободното им получаване при поискване.

# *Данни за лицето/лицата, които упражняват контрол върху емитента*

По смисъла на § 1, т. 13 от ДР на Закона за публичното предлагане на ценни книжа, контрол е налице, когато едно лице:

а) притежава, включително чрез дъщерно дружество или по силата на споразумение с друго лице, над 50 на сто от броя на гласовете в общото събрание на едно дружество или друго юридическо лице; или

б) може да определя пряко или непряко повече от половината от членовете на управителния или контролния орган на едно юридическо лице; или

в) може по друг начин да упражнява решаващо влияние върху вземането на решения във връзка с дейността на юридическо лице.

*Физически лица, упражняващи контрол над „Спиди“ ЕАД:*

Към момента единствен акционер, упражняващ контрол, като притежаващ 67,13% от капитала на „Спиди Груп“ ЕАД еВалери Харутюн Мектупчиян**,** притежаващ 995 000 броя акции от същото.

Предвид това **същият** е физическо лице, което упражнява контрол върху емитента по смисъла на § 1, т. 13, б. „а" от Закона за публично предлагане на ценни книжа.

*Юридическите лица, упражняващи контрол над „Спиди“ ЕАД:*

Към датата на изготвяне на настоящия регистрационен документ юридически лица, които упражняват контрол върху „СПИДИ“ ЕАД е „Спиди Груп” АД (данни за последното в т. 7.1), който пряко притежава 100% от капитала на емитента.

На „Спиди“ ЕАД не му е известно наличието на договорености относно последваща промяна в контрола на Дружеството.

Към датата на изготвяне на настоящия проспект не са взети мерки против злоупотреба с упражнявания отпосочените лица контрол.

След придобиването на публичен статут, при необходимост, дружеството ще предприеме действия по приемането на вътрешни правила против злоупотреба при неправомерно упражняване на дейност от упражняващите „контрол" върху дружеството по смисъла на § 1, т. 13 от ДР на Закона за публичното предлагане на ценни книжа.

# Сделки със свързани лица

Емитентът е свързано лице с лицата, описани в т. 4.5.1, като с част от тях поддържа регулярни търговски отношения свързани с обичайната търговска дейност на дружеството. Сделките със свързаните лица се извършват при обичайни условия, както между независими и равнопоставени страни и спазване на добрите търговски практики.

*Покупки от свързани лица*

|  |  |  |  |  |  |  |
| --- | --- | --- | --- | --- | --- | --- |
| Наименование, хил. лв. | 2009 | 2010 | 2011 | 21.05.11 | 21.05.12 | Описание |
| Спиди ЕООД | 14 447 | 15 093 | 18 118 | 7052 | 4600 | Куриерски услуги |
| Трансбалкан Груп ООД | 1 487 | 1 890 | 2 208 | 1294 | 96 | Транспортни услуги |
| Булром Газ 2006 ЕООД | 61 | 286 | 542 | 202 | 191 | Гориво, винетки и др. |
| Други свързани лица | 142 | 368 | 732 | 163 | 229 | Поддръжка на автомобили |
| ОБЩО ПОКУПКИ | **16 138** | **17 638** | **21 600** | **8711** | **5116** |  |
| без "Спиди" ЕООД | 1 690 | 2 544 | 3 482 | 1659 | 516 |  |

Разходите към свързани лица са основно към дъщерната компания „Спиди” ЕООД, която извършва оперативната дейност по приемане, транспорт и доставяне на пратките и „Трансбалкан груп” ООД, извършва транспортни услуги. Разходите за текущо обслужване и покупката на авточасти на транспортните средства са към Омникар - БГ ЕООД, Омникар ЕООД, Омникар Ауто ООД, Омникар Плюс ООД, Омникар Варна ООД.

*Продажби на свързани лица*

|  |  |  |  |  |  |  |
| --- | --- | --- | --- | --- | --- | --- |
| Наименование, хил. лв. | 2009 | 2010 | 2011 | 21.05.11 | 21.05.12 | Описание |
| Булром Газ 2006 ЕООД | 177 | 209 | 217 | 70 | 90 | Куриерски услуги,лихви |
| Трансбалкан Груп ООД | 602 | 1 414 | 1 630 | 663 | 203 | Куриерски услуги,лихви |
| Омникар - БГ ЕООД | 227 | 283 | 278 | 108 | 103 | Куриерски услуги, гориво, лихви и др. |
| Други свързани лица | 39 | 118 | 200 | 8 | 6 | Куриерски услуги и лихви |
| ОБЩО ПРОДАЖБИ | **1 044** | **2 024** | **2 325** | **849** | **402** |  |

Приходите от свързани лица са от извършвани куриерски услуги, сключени застраховки и от начисляваните лихви по отпусканите търговски заеми, които се извършват на стандартните цени за клиенти. С оглед договаряне на по-изгодни условия, дружеството има сключени договори да доставка на горива, комуникационни услуги и наем на складови и офис помещения, които се ползват съвместно със свързани лица. Тези разходи „СПИДИ” ЕАД префактурира на свързаните лица по себестойност.

*Вземания и задължения към свързани лица*

|  |  |  |  |  |
| --- | --- | --- | --- | --- |
| Наименование, в хил. лв. | 31.12.2009 | 31.12.2010 | 31.12.2011 | 21.05.12 |
| Трансбалкан Груп ООД | 0 | 899 | 1 130 | 1 309 |
| Други | 57 | 123 | 112 | 157 |
| ОБЩО ВЗЕМАНИЯ | **57** | **1 022** | **1 242** | **1 466** |
|  |  |  |  |  |
| Спиди ЕООД | 1 104 | 4 | 1 487 | 1 577 |
| Трансбалкан Груп ООД | 554 | 997 | 141 | 32 |
| Други свързани лица | 18 | 171 | 253 | 29 |
| ОБЩО ЗАДЪЛЖЕНИЯ | **1 676** | **1 172** | **1 881** | **1 638** |

*Предоставени заеми и поети гаранции към свързани лица*

|  |  |  |  |  |  |
| --- | --- | --- | --- | --- | --- |
| Наименование, в хил. лв. | 31.12.2009 | 31.12.2010 | 31.12.11 | 21.05.12 | Поети гаранции, 21.05.12 |
| Булром Газ 2006 ЕООД | 2 205 | 2 830 | 3 057 | 3 252 | 681 |
| Омникар Ауто ООД |  |  | 2 | 2 | 1 498 |
| В.И. Драгомир ООД | 233 | 171 | 246 | 246 | 200 |
| Омникар – С ЕООД | 157 | 186 | 305 | 351 |  |
| Омникар - БГ ЕООД |  |  | 186 | 441 | 2 160 |
| Валери Мектупчиян | 463 | 463 | 548 | 548 |  |
| Спиди груп АД |  |  | 50 | 50 |  |
| Трансбалкан груп ООД |  |  |  | 247 |  |
| ОБЩО ЗАЕМИ И ГАРАНЦИИ | **3 058** | **3 650** | **4 394** | **5 137** | **4 539** |

Предоставените от „СПИДИ” ЕАД заеми на свързаани лице са с лихва от 10% годишно. „СПИДИ” ЕАД е солидарен длъжник по заеми на свързани лица за обща стойност 4,539 млн. лв. С изключение на „Винарско имение Драгомир” ООД, „Спиди” ЕООД е солидарен длъжник по същите заеми на свързани лица. „СПИДИ” ЕАД е солидарен длъжник по 100 хил. лв. овърдрафт на „Спиди” ЕООД, а „Спиди” ЕООД е солидарен длъжник по овърдрафт за 200 хил. лв. на „СПИДИ” ЕАД.

Към датата на проспекта всички заеми към свързани лица се обслужват редовно, няма просрочия и начислени неустойки. Във всички договори е предвидена неустойка от 0,5% наказателна лихва за всеки ден просрочие.

Предоставените заеми са необезпечени.

|  |  |  |  |  |
| --- | --- | --- | --- | --- |
| Наименование, в хил. лв. | Размер | Сключен на | Падеж | Предназначение |
| Булром Газ 2006 ЕООД | 3 252 | 29.12.2006 | 31.12.2017 | Инвестиционен |
| Омникар Ауто ООД | 2 | 01.07.2011 | 30.09.2012 | Оборотен |
| В.И. Драгомир ООД | 246 | 04.06.2008 | 31.12.2012 | Инвестиционен |
| Омникар – С ЕООД | 351 | 04.08.2008 | 31.12.2012 | Инвестиционен |
| Омникар - БГ ЕООД | 441 | 16.01.2012 | 31.12.2013 | Оборотен |
| Валери Мектупчиян | 548 | 28.07.2009 | 31.12.2012 | Лични цели |
| Спиди груп АД | 50 | 21.11.2011 | 31.12.2012 | Оборотен |
| Трансбалкан груп ООД | 247 | 20.03.2012 | 31.12.2012 | Оборотен |
| ОБЩО ЗАЕМИ | **5 137** |  |  |  |

# Финансова информация

Одитираните неконсолидирани финансови отчети на Дружеството, изготвени съгласно Международните стандарти за финансова отчетност (МСФО) за финансовите година 2009 г,.2010 г. и 2011 са представени като приложение към настоящия проспект.

През 2011 г. „СПИДИ” ЕАД става едноличен собственик в „Спиди” ЕООД, с което възниква задължението за изготвяне на консолидирани отчети. Приложеният консолидиран годишен финансов отчет за 2011 г. е изготвен и одитиран съгласно Международните стандарти за финансова отчетност (МСФО).

Представените годишни финансови отчети съдържат:

* Баланс;
* Отчет за приходите и разходите;
* Отчет за собствения капитал;
* Отчет за паричните потоци;
* Счетоводна политика и пояснителни бележки;
* Отчет за управлението по чл. 33, ал. 1 от Закона за счетоводството;
* Одиторски доклади за всеки от периодите.

Приложено са представени и междинни финансови отчети за първо тримесечие на 2012 г. на консолидирана и неконсолидирана база.

**МЕЖДИННИТЕ ФИНАНСОВИ ОТЧЕТИ И ВСИЧКИ ДАННИ ЗА ПЪРВО ТРИМЕСЕЧИЕ НА 2012 Г., ПРЕДСТАВЕНИ В НАСТОЯЩИЯ ПРОСПЕКТ НЕ СА ОДИТИРАНИ.**

След придобиване на публичен статут дружеството ще изготвя междинни финансови отчети на всяко тримесечие, съгласно нормативните изисквания.

Всички финансови отчети на дружеството ще бъдат достъпни в електронен вариант на сайта на Комисията за финансов надзор - [www.fsc.bg](http://www.fsc.bg), на сайта на Българска Фондова Борса - [www.bse-sofia.bg](http://www.bse-sofia.bg) и по други способи за предоставяне на публична информация.

Към момента на изготвяне на настоящия регистрационен документ не са налице обстоятелства, които да налагат представяне на проформа финансова информация

# *Дивидентна политика*

Дивиденти се разпределят по решение на Общото събрание.

Такова решение Общото събрание може да приеме само ако е приело годишния счетоводен отчет, проверен от експерт - счетоводител и според него нетната стойност на активите, намалена с дивидентите, подлежащи на разпределение, е сума не по-малка от сумата на капитала на дружеството, фонд „Резервен" и другите фондове, които дружеството е длъжно да образува по закон или устав.

Плащанията се извършват до размера на печалбата за съответната година, неразпределената печалба от минали години, частта от фонд „Резервен" и другите фондове на дружеството, надхвърляща определения от закона или устава минимум, намален с непокритите загуби от предходни години, и отчисленията за фонд „Резервен“ и другите фондове, които дружеството е длъжно да образува по закон или устав.

Разходите по изплащането на дивидента са за сметка на Дружеството. „Спиди“ ЕАД е длъжно да изплати на акционерите гласувания от общото събрание дивидент в срок три месеца от провеждането му.

Лицата, имащи право на дивидент, които не го потърсят в 3-месечния срок, могат да упражнят това право до изтичане на общия 5- годишен давностен срок, след което правото се погасява и неполучените дивиденти остават в Дружеството.

Уставът на „Спиди“ ЕАД не предвижда ограничения за разпределянето на дивидент, както и процедури за получаване на дивиденти от непребиваващи държатели.

|  |  |  |  |
| --- | --- | --- | --- |
| В лева | 2009 | 2010 | 2011 |
| Разпределен дивидент | 3 345 598 | 650 000 | 5 538 827 |
| Среден брой акции | 500 000 | 500 000 | 1 055 659 |
| Дивидент на акция | 6,69 | 1,30 | 5,25 |

Дружеството има политика всяка година да разпределя като дивидент част от реализираната печалба. Размерът на дивидента зависи от реализираните финансови резултати и инвестиционната програма. Свободните средства над размера, необходим за финансиране на дейността се разпределят като дивидент.

Няма ограничения относно бъдещото разпределение на дивиденти.

# *Информация за висящи съдебни, административни или арбитражни производства.*

Към датата на изготвяне на настоящия документ, както и за периода, обхващащ 12 месеца преди датата на изготвянето му, по отношение на „СПИДИ” ЕАД и на дъщерните дружества няма висящи държавни, правни или арбитражни производства, или опасност от такива производства, за които Емитентът е осведомен и които могат да имат значителни последици през близкото минало за Емитента, за самите дъщерни дружества, и/или за финансовото състояние или рентабилността на групата.

Следва да се има предвид, че в хода на своята основна дейност, Емитентът, като акционерно дружество, участва в искови производства, но няма конкретно производство или съвкупност от такива, които да могат да окажат съществено влияние върху Емитента или групата, към която той принадлежи.

Дружеството е ответник по две дела на обща стойност 11,5 хил. лв. и ищец по общо 345 дела на обща стойност 590 хил.лв. основно по просрочени плащания на клиенти, които са провизирани съобразно срока на просрочие.

# *Описание на съществените промени във финансовото и търговското състояние на емитента*

След датата на последния финансов отчет на Дружеството (неодитиран междинен отчет към 31.03.2012 г.) не са настъпили събития, които водят до значителна промяна във финансовата и търговска позиция на Емитента.

# Допълнителна информация

# *Данни за капитала на емитента.*

# *Към датата на последния изготвен счетоводен баланс:*

* Размерът на капитала на емитента е 1 482 200 (един милион четиристотин осемдесет и две хиляди и двеста) лева;
* Броят акции на емитента 1 482 200 (един милион четиристотин осемдесет и две хиляди и двеста) броя акции;
* Номиналната стойност на акциите е 1 лв. всяка;
* Брой на емитираните и напълно изплатени акции - 1 482 200 (един милион четиристотин осемдесет и две хиляди и двеста) броя акции;

През 2011 г. са извършени следните промени в капитала на емитента:

На 30.05.2011 г. на проведено извънредно решение на акционерите на „Спиди” ЕАД, на основание чл. 195 от ТЗ е взето решение за увеличение на капитала на дружеството от **500 000** (петстотин хиляди) лева на **1 482 200** (един милион четиристотин осемдесет и две хиляди и двеста) лева, чрез издаване на нови 982 200 (деветстотин осемдесет хиляди и две и двеста) обикновени акции, с номинална и емисионна стойност 1 лев всяка , записани срещу непарични вноски, както следва:

* **660 040** акции, записани от „Омникар БГ” ЕООД, срещу внесените от дружеството 66 004 дяла с номинална стойност 10 лева, всеки един от дружествения капитал на „Спиди” ООД, ЕИК 115260535;
* **243 590** акции, записани от „Алекс Г” ЕООД, срещу внесените от дружеството 24 359 дяла с номинална стойност 10 лева, всеки един от дружествения капитал на „Спиди” ООД, ЕИК 115260535;
* **78 570** акции, записани от Славчо Кирилов Панталеев, срещу внесените от него 7 857 дяла с номинална стойност 10 лева, всеки един от дружествения капитал на „Спиди” ООД, ЕИК 115260535;

Промяната в капитала е вписана в Търговски регистър на 07.06.2011 г.

# *Акции, които не представляват капитал.*

Няма акции, които не представляват капитал.

# *Брой, счетоводна стойност и номинална стойност на акциите на емитента, държани от или от името на самия емитент или от дъщерните предприятия на емитента*

„Спиди“ ЕАД или негово дъщерно дружество не притежава собствени акции.

# *Сумата на всякакви конвертируеми ценни книжа, обменяеми ценни книжа или ценни книжа с варанти, с указване на управляващите условия и процедури за конвертиране, обмяна или подписка.*

Към датата на изготвяне на настоящия документ, „Спиди“ ЕАД не е издавал конвертируеми ценни книжа, обменяеми ценни книжа или ценни книжа с варанти.

# *Информация за условията на всякакви права за придобиване и/или задължения за уставен, но неемитиран капитал или начинание за увеличаване на капитала*

Към настоящия момент няма взето решение за ново увеличаване на капитала на „Спиди“ ЕАД.

„Спиди“ ЕАД не е издавало права за придобиване и не е поемало задължения по отношение на разрешен уставен, но неемитиран капитал.

# *Информация за всякакъв капитал, на който и да е член на групата, който е под опция или е договорено условно или безусловно да бъде поставен под опция и подробностите за такива опции, включително лицата, за които се отнасят подобни опции*

Нито едно лице от акционерите на дружеството, или трето лице не притежава опции върху капитала на емитента.

Няма лица, към които има поет ангажимент под условие или безусловно да бъдат издадени опции в тяхна полза; няма опции, които са дадени или ще бъдат дадени на всички притежатели на акции, на дългови ценни книжа, на определен клас акции или на служители, съгласно план за стимулиране.

# *История на акционерния капитал, с акцент върху информацията за всякакви промени, за периода обхванат от историческата финансова информация*

Измененията в акционернив капитал са подробно описани в т. 4.2 ***Важни събития в развитието на емитента***

# *Информация за устава на емитента*

Уставът на дружеството, приет с решение на извънредно ОСА, проведено на 10.05.2012 г., под условие, че дружеството придобие публичен статут, е съобразен с изискванията на ЗППЦК и подзаконовите нормативни актове действащи към датата наприеменето му.

В случай, че някои разпоредби на Устава, приет под условие, противоречат на ЗППЦК и ТЗ, с предимство се прилагат законовите разпоредби, а при несъответствие между специалния закон (ЗППЦК) и общия закон (ТЗ), се прилага специалният - ЗППЦК.

В устава на дружеството, приет под условие, че дружеството придобие публичен статут, не са предвидени ограничения относно прехвърлянето на акции на дружеството - те са свободно прехвърлими ценни книжа.

# *Описание на предмета на дейност и целите на емитента и къде същите могат да бъдат намерени в устава*

Съгласно чл. 5, ал. 1 от устава на „Спиди“ ЕАД, предметът на дейност на дружеството е предоставяне на куриерски услуги, спедиторска дейност, обработка, складиране и дистрибуция на документи, стоки и товари, вътрешене и международен транспорт, внос и износ на стоки, търговско представителство и посредничество на български и чуждестранни физически и юридически лица и всяка друга дейност, за която няма забрана, установена със закон.

# *Резюме на всякакви разпоредби на учредителния договор, устава, хартата, или правилниците във връзка с членовете на административните, управителните и надзорни органи*

Всички разпоредби в Устава и вътрешните актове на „Спиди“ ЕАД относно членовете на СД на дружеството са съобразени с изискванията на Търговския закон, ЗППЦК и актовете по прилагането му.

Дружеството има едностепенна система на управление. Органи на Дружеството са:

* общо събрание на акционерите и
* съвет на директорите

Общото събрание се състои от всички акционери с право на глас. Правото на глас се упражнява от лицата, вписани в регистъра на „Централен депозитар" АД като акционери най-малко 14 дни преди датата на Общото събрание. Акционерите участват в Общото събрание лично или чрез представител. упълномощаването на представителя трябва винаги да бъде съставено във формата и съобразно изискванията на приложимите нормативни разпоредби. Членовете на Съвета на директорите могат да присъстват на Общото събрание, но без право на глас, освен ако са акционери.

Членовете на Съвета на директорите не могат да представляват акционер. Това ограничение не се прилага, ако акционерът изрично е посочил начина на гласуване по всяка от точките от дневния ред.

В чл. 21, от Устава на „Спиди“ ЕАД е предвидена компетентността на Общото събрание на акционерите. Общото събрание на акционерите:

* изменя и допълва устава на Дружеството;
* увеличава и намалява капитала на Дружеството;
* преобразува и прекратява Дружеството;
* избира и освобождава членовете на Съвета на директорите и определя възнаграждението на членовете на Съвета на Директорите, включително правото им да получат част от печалбата на Дружеството, както и да придобият акции и облигации на Дружеството;
* назначава и освобождава дипломиран експерт-счетоводител;
* одобрява годишния счетоводен отчет на Дружеството след заверка от назначения дипломиран експерт-счетоводител;
* решава издаването на облигации;
* назначава ликвидатори при прекратяване на Дружеството, освен в случай на несъстоятелност;
* освобождава от отговорност членовете на Съвета на директорите;
* взима решения в случаите на чл.114, ал. 1 от ЗППЦК;
* взема решение за разпределяне на печалбата, за попълване на фонд „Резервен" и за изплащане на дивидент;
* избира одитен комитет на дружеството, определя мандата и броя на членовете му;
* решава всички други въпроси, предоставени на неговата компетентност от закона и/или от Устава.

Съгласно чл. 22 от Устава на дружеството, Общо събрание се провежда най- малко веднъж годишно в седалището на Дружеството. Общото събрание се свиква от Съвета на директорите.

То може да бъде свикано и по искане на акционерите при условията и по реда на чл. 223 от Търговския закон и/или по реда съгласно чл.118, ал.2, т.3 от ЗППЦК по искане на акционери, които заедно или поотделно притежават най-малко 5 на сто от капитала на Дружеството.

Най-малко 30 дни преди датата на общото събрание поканата за свикването му трябва да се публикува в търговския регистър и да се оповести, заедно с материалите за общото събрание чрез информационна агенция, която Дружеството използва, за да осигури разпространението на регулирана информация до обществеността. Съдържанието на поканата за свикване на Общо Събрание се определя съгласно изискванията на приложимите нормативни разпоредби. Информационната агенция, чрез която емитентът възнамерява да оповестява регулирана информация е Х3News. В същия срок поканата заедно със свързаните с дневния ред наобщото събрание документи, трябва да бъдат изпратени от емитента на КФН и публикувани на интернет страницата му за времето от обявяване на поканата в търговския регистър до приключване на общото събрание. Информацията, публикувана на страницата на публичното дружество в интернет, трябва да е идентична по съдържание с информацията, предоставена на обществеността.

Съгласно чл. 30 от Устава на „Спиди“ ЕАД Съветът на директорите се състои от 3 (трима) до 9 (девет) членове. Мандатът на Съвета на директорите е 5 (пет) години, без ограничение за преизбиране. Членове на Съвета на директорите могат да бъдат както дееспособни физически, така и юридически лица. В последния случай, юридическото лице определя и упълномощава физическо лице, което да упражнява правата и задълженията му на член на Съвета на директорите.

В чл. 30, ал. 3 от Устава са предвидени условията, на които трябва да отговарят лицата, включени в състава на Съвета на директорите на дружеството. Не могат да бъдат членове на Съвета на директорите на Дружеството лица, които към момента на избора са осъдени с влязла в сила присъда за престъпления против собствеността, против стопанството или против финансовата, данъчната и осигурителната система, извършени в Република България или в чужбина, освен ако са реабилитирани.

Най-малко една трета от членовете на Съвета на директорите трябва да бъдат независими лица. Независимият член на съвета не може да бъде:

* служител в публичното дружество;
* акционер, който притежава пряко или чрез свързани лица най-малко 25 на сто от гласовете в общото събрание или е свързано с публичното дружество лице;
* лице, което е в трайни търговски отношения с публичното дружество;
* член на управителен или контролен орган, прокурист или служител на търговско дружество или друго юридическо лице по т. 2 и 3;
* свързано лице с друг член на управителен или контролен орган на публичното дружество.

Съветът на директорите управлява и представлява Дружеството в съответствие с Устава на дружеството и изискванията на закона. Съветът на директорите заседава редовно, най-малко два пъти месечно.

Съгласно чл. 32, ал. 2, т. 10 от Устава, Съветът на директорите на „Спиди“ ЕАД, в срок 5 години от датата на вземане на това решение от ОСА може да вземе решение за увеличаване на капитала на дружеството до 20,000,000 (двадесет милиона) лв., чрез издаване на нови акции.

Мандатът на всеки член на Съвета на директорите може да бъде прекратен при:

* изтичане на мандата, освен ако бъде подновен;
* неговото/нейното освобождаване по решение на Общото събрание;
* подаване от директор на писмено уведомление за освобождаване от длъжност като член на Съвета на директорите при спазване на съответните изисквания по Търговския закон.

Членовете на Съвета на директорите предоставят гаранция за тяхното управление в размер, определен от Общото събрание, но не по-малко тримесечното им възнаграждение.

По отношение на третите лица Дружеството се представлява от Изпълнителния директор.

Съгласно чл. 39, ал. 2 от Устава Изпълнителният директор:

* Организира изпълнението на решенията на Общото събрание на акционерите и на Съвета на директорите;
* Организира дейността на дружеството, осъществява оперативното му ръковдство, осигурява стопанисването и опазването на неговото имущество;
* Сключва и прекратява трудовите договори със служителите на дружеството;
* Представлява дружеството и изпълнява функциите, които са му възложени от закона или от Съвета на директорите

# *Описание на правата, преференциите и ограниченията, отнасящи се до всеки клас съществуващи акции.*

Съгласно чл. 6 от Устава Капиталът на Дружеството е разделен на 1 482 200 (един милион четиристотин осемдесет хиляди и двеста) обикновени безналични поименни акции с право на глас с номинална стойност 1 (един) лв. за всяка акция.

Всички акции образуват един клас от обикновени поименни безналични свободно прехвърляеми акции с право на глас, като всяка акция дава права, еднакви с тези, давани от всяка друга акция. Няма да се издават акции на приносител. Не се допуска издаването на привилегировани акции, даващи право на повече от един глас в Общото събрание или на допълнителен ликвидационен дял. Срещу записаните безналични поименни акции с право на глас акционерите получават поименни удостоверения (депозитарни разписки) от „Централен депозитар“ АД.

Всяка акция дава право на един глас в ОСА, право на дивидент и на ликвидационен дял, съразмерни с номиналната стойност на акцията.

Уставът на „Спиди“ ЕАД не предвижда ограничения при упражняване на правата по акциите.

Съгласно разпоредбата на чл. 7, ал. 9 от Устава прехвърлянето на акциите се извършва свободно между акционери и трети лица. Прехвърлянето на акции на дружеството има действие от момента на вписване на сделката в регистъра на „Централен депозитар“ АД.

# *Право на дивидент*

Всяка обикновена акция дава право на дивидент, съразмерно с номиналната й стойност.

„Спиди“ ЕАД разпределя дивиденти по реда и при условията, предвидени в Търговския закон, Закона за публичното предлагане на ценни книжа и Устава на Дружеството – регламентирано в чл. 17 от Устава.

Общото събрание взема решение за разпределяне на дивиденти след одобрение на счетоводните отчети и в съответствие с предвиденото в закона.

В случай, че Общото събрание на акционерите приеме решение за това, печалбата на дружеството се разпределя като дивидент в съответствие с Устава и при спазване ограниченията на чл. 247а от Търговския закон. Разходите по изплащането на дивидента са за сметка на Дружеството.

В съответствие с изискването на чл. 115в от ЗППЦК правото да получат дивидент имат лицата, вписани в регистрите на „Централен депозитар“ АД, като акционери на 14 -ия ден след деня на ОСА, на което е приет годишният финансов отчет и е взето решение за разпределение на печалбата. „Централен депозитар“ АД предоставя на Дружеството списък на акционерите към горепосочената дата. Присъствието на лицето в този списък е достатъчно условие същото да получи дивидент, след надлежната му легитимация.

Дружеството е длъжно незабавно да уведоми Комисията за финансов надзор, „Централен депозитар“ АД и регулирания пазар за решението на общото събрание относно вида и размера на дивидента, както и относно условията и реда за неговото изплащане, включително да посочи поне една финансова институция, чрез която ще се извършват плащанията. След получаване на уведомлението по предходното изречение, регулираният пазар, на който се търгуват акциите, незабавно оповестява последната дата за сключване на сделки с тях, в резултат на които приобретателят на акциите има право да получи дивидента по тях, гласуван на общото събрание.

Дружеството - емитент е длъжно да осигури изплащането на акционерите на гласувания на ОСА дивидент, в тримесечен срок от провеждането му. Лицата, имащи право на дивидент, които не го потърсят в 3-месечния срок, могат да упражнят това право до изтичане на общия 5-годишен давностен срок, след което правото се погасява и неполучените дивиденти остават в Дружеството.

Уставът на „Спиди“ ЕАД не предвижда ограничения за разпределянето на дивидент, както и процедури за получаване на дивиденти от непребиваващи държатели.

# *Право на глас*

Всяка акция дава право на 1 (един) глас в ОСА на Дружеството. Правото на глас в ОСА се упражнява от лицата, вписани в регистрите на „Централен депозитар“ АД като акционери 14 (четиринадесет) дни преди датата на ОСА.

„Централен депозитар“ АД предоставя на Дружеството списък на акционерите към горепосочената дата (14 дни преди Общото събрание на акционерите). Присъствието на лицето в този списък е достатъчно условие то да участва в общото събрание и да упражни правото си на глас, след надлежната му легитимация. Притежателите на правото на глас участват в ОСА лично или чрез представител.

Писменото пълномощно за представляване на акционер в ОСА на „Спиди“ ЕАД трябва да бъде за конкретно общо събрание, да е изрично и да има минималното съдържание, определено в чл. 116, ал. 1 от ЗППЦК.

# *Право на ликвидационен дял*

Всяка обикновена акция дава право на ликвидационен дял, съразмерно с номиналната й стойност. Това право е условно - то възниква и може да бъде упражнено само в случай, че (и доколкото) при ликвидацията на Дружеството след удовлетворяването на претенциите на всички кредитори е останало имущество за разпределяне между акционерите и до размера на това имущество.

С право на ликвидационен дял разполагат само лицата, вписани в регистрите на „Централен депозитар“ АД като акционери към момента на прекратяване на Дружеството.

# *Допълнителни права, които дават акциите:*

* право на всеки акционер при увеличение на капитала да придобие акции, които съответстват на неговия дял в капитала преди увеличението.
* право на участие в управлението, чрез решаване на въпросите от компетентността на ОСА.
* право на информация, в това число и правото на предварително запознаване с писмените материали по обявения дневен ред на ОСА и свободното им получаване при поискване.

Уставът на „Спиди“ ЕАД не предвижда акции, даващи особени права и привилегии на притежателите им.

# *Права на миноритарните акционери:*

Акционери, притежаващи заедно или поотделно не по-малко от 5% (пет процента) от капитала на дружеството, могат:

* при бездействие на управителните му органи, което застрашава интересите на дружеството, да предявят пред съда исковете на Дружеството срещу трети лица. Като страна се призовава и Дружеството;
* да предявят иск пред окръжния съд по седалището на Дружеството за обезщетение на вреди, причинени на Дружеството от действия или бездействия на членовете на Съвета на директорите и на прокуристите на Дружеството;
* да искат от Общото събрание или от окръжния съд назначаването на контрольори, които да проверят цялата счетоводна документация на Дружеството и да изготвят доклад за констатациите си;
* да искат от окръжния съд свикване на Общо събрание или овластяване на техен представител да свика Общо събрание по определен от тях дневен ред;
* да искат включването на въпроси и да предлагат решения по вече включени въпроси в дневния ред на общото събрание по реда на чл. 223а от Търговския закон;
* ако Дружеството има сключен договор за съвместно предприятие, акционери, притежаващи заедно или поотделно най-малко 5% (пет процента) от капитала на Дружеството могат да предявят иск пред окръжния съд по седалището на Дружеството за обезщетение на вреди, причинени на дружеството от действия или бездействия на лицата, управляващи съвместното предприятие.

Акционери, които повече от три месеца притежават акции, представляващи поне 5% (пет процента) от капитала на Дружеството, могат:

* да поискат от съвета на директорите свикване на Общо събрание. Ако в едномесечен срок от искането, то не бъде удовлетворено или ако Общото събрание не бъде проведено в тримесечен срок от заявяване на искането, окръжният съд по седалището на дружеството свиква Общо събрание или овластява акционерите, поискали свикването, или техен представител да свика събранието.

# *Описание на това какво действие е необходимо за промяна на правата на държателите на акциите, указвайки къде условията са по-значителни, отколкото се изисква по закон*

Всички акции, издадени от Дружеството са от един клас, евентуална промяна в тях може да бъде продиктувана от издаването на привилегировани акции, които да дават право на гарантиран или допълнителен дивидент. Дружеството може да издава привилегировани акции без право на глас при условията на чл. 182, ал. 1, изр. второ от ТЗ. Дружеството не може да издава привилегировани акции, даващи право на повече от един глас в общото събрание или допълнителен ликвидационен дял.

Прехвърлянето на акциите се извършва на регулиран или извън регулиран пазар на ценни книжа, като сделката има действие спрямо дружеството от вписването на прехвърлянето във водената от „Централен депозитар“ АД книга на акционерите. Акциите на дружеството са свободно прехвърляеми и за прехвърлянето им не съществуват ограничения. Наследниците по закон/правоприемниците на акционер с изключение на държавата могат да встъпят в правата на наследодателя след провеждане на процедура по наследяване съгласно Правилника на „Централен депозитар“ АД. Акционерите могат да упражняват в пълен обем всички права по притежаваните от тях акции, включително правото си на глас, след пълното изплащане на емисионната им стойност.

# *Описание на условията за свикване на годишното общо събрание на акционерите и извънредните общи събрания на акционерите, включително условията за участие в събранието.*

Общото събрание на публичното дружество се провежда по неговото седалище. Редовното общо събрание се провежда до края на първото полугодие след приключване на отчетната година. Общото събрание се свиква от Съвета на директорите. Общо събрание може да се свика по реда на чл. 223, ал. 3 от ТЗ по искане на акционери, които притежават поне 5% (пет процента) от капитала на Дружеството повече от 3 месеца. Ако в едномесечен срок от искането, то не бъде удовлетворено или ако Общото събрание не бъде проведено в тримесечен срок от заявяване на искането, окръжният съд по седалището на дружеството свиква Общо събрание или овластява акционерите, поискали свикването, или техен представител да свика събранието.

Общо събрание може да се свика и по облекчения ред, предвиден в чл.118, ал.2, т.3 ЗППЦК от акционери, които притежават заедно или поотделно най-малко 5 на сто от капитала на публично дружество. Тези акционери могат да искат от окръжния съд свикване на общо събрание или овластяване на техен представител да свика общо събрание по определен от тях дневен ред. Съдът се произнася незабавно по това искане.

Поканата трябва да съдържа фирмата и седалището на дружеството; мястото, датата и часа на събранието; вида на общото събрание; съобщение за формалностите, ако са предвидени в устава, които трябва да бъдат изпълнени за участие в събранието и за упражняване на правото на глас; информация относно общия брой на акциите и правата на глас в общото събрание към датата на решението за свикване на общото събрание, както и правото на акционерите да участват в общото събрание; дневен ред на въпросите, предложени за обсъждане, както и конкретни предложения за решения; правото на акционерите да включват въпроси в дневния ред на общото събрание и да правят предложения за решения по въпроси, включени в дневния ред на общото събрание, и крайния срок за упражняване на това право; поканата може да съдържа само крайния срок, в който тези права могат да бъдат упражнени, ако посочва мястото на интернет страницата на дружеството, където се съдържа по-подробна информация относно тези права; правото на акционерите да поставят въпроси по време на общото събрание; правилата за гласуване чрез пълномощник, образците, които се използват за гласуване чрез пълномощник, и начините, чрез които дружеството ще бъде уведомявано за извършени упълномощавания по електронен път; правилата за гласуване чрез кореспонденция или електронни средства, когато е приложимо; датата по чл. 115б, ал. 1 от ЗППЦК с указание, че само лицата, вписани като акционери на тази дата, имат право да участват и да гласуват в общото събрание; мястото и начина на получаване на писмените материали, свързани с дневния ред на общото събрание по чл. 224 от ТЗ; интернет страницата, на която се публикува поканата и всички материали във връзка с ОСА.

Най-малко 30 дни преди датата на общото събрание поканата за свикването му трябва да се публикува в търговския регистър и да се оповести, заедно с материалите за общото събрание чрез информационна агенция, която Дружеството използва, за да осигури разпространението на регулирана информация до обществеността. Съдържанието на поканата за свикване на Общо Събрание се определя съгласно изискванията на приложимите нормативни разпоредби. Информационната агенция, чрез която емитентът възнамерява да оповестява регулирана информация е Х3News. В същия срок поканата заедно със свързаните с дневния ред наобщото събрание документи, трябва да бъдат изпратени от емитента на КФН и публикувани на интернет страницата му за времето от обявяване на поканата в търговския регистър до приключване на общото събрание. Информацията, публикувана на страницата на публичното дружество в интернет, трябва да е идентична по съдържание с информацията, предоставена на обществеността.

Общото събрание включва акционерите с право на глас. Правото на глас се упражнява от лицата, вписани в регистрите на Централния депозитар като акционери 14 дни преди датата на общото събрание. Централният депозитар е длъжен да предостави на дружеството списъци на акционерите, описани в предходното изречение и на чуждестранните лица по чл. 136, ал. 1 от ЗППЦК по искане на лицето, овластено да управлява и представлява дружеството.

Акционерите в публично дружество имат право да упълномощят всяко физическо или юридическо лице да участва и да гласува в общото събрание от тяхно име, включително членове на Съвета на директорите на дружеството. Когато акционерът е упълномощил член на Съвета на директорите е необходимо изрично да е посочил начина на гласуване по всяка от точките от дневния ред. Акционерите и представителите се легитимират и удостоверяват присъствието си с подпис.

Изискванията към формата и съдържанието на пълномощното са въведени в чл. 116, ал. 1 от ЗППЦК. Писменото пълномощно за представляване на акционер в общото събрание на акционерите на публично дружество трябва да е за конкретно общо събрание, да е изрично и да посочва най-малко:

* данните за акционера и пълномощника;
* броя на акциите, за които се отнася пълномощното;
* дневния ред на въпросите, предложени за обсъждане;
* предложенията за решения по всеки от въпросите в дневния ред;
* начина на гласуване по всеки от въпросите, ако е приложимо;
* дата и подпис.

Ако в пълномощното не е посочен начинът на гласуване по отделните точки от дневния ред, в него трябва да се посочи, че пълномощникът има право на преценка дали и по какъв начин да гласува. Преупълномощаването с правата по пълномощното, както и пълномощното, дадено в нарушение на правилата по чл. 116, ал. 1 от ЗППЦК, е нищожно.

Публичното дружество е длъжно да предостави образец на писменото пълномощно на хартиен носител или чрез електронни средства, ако е приложимо, заедно с материалите за общото събрание или при поискване след свикването му. Съгласно чл. 115, ал. 6 от ЗППЦК дружество предоставя в КФН и публикува на интернет страницата си образците на пълномощни за гласуване чрез пълномощник или чрез кореспонденция, ако е приложимо.

Упълномощаването може да се извърши и чрез използване на електронни средства. Публичното дружество е длъжно да осигури най-малко един способ за получаване на пълномощни чрез електронни средства.

В уставът на публичното дружество може да бъдат поставени допълнителни изисквания относно упълномощаването, представянето на пълномощното на дружеството и даването на инструкции от акционера за начина на гласуване, които изисквания са необходими за идентификация на акционерите и пълномощника или за да се осигури възможност за проверка на съдържанието на инструкциите и само доколкото това съответства на постигането на тези цели.

Решенията на Общото събрание се приемат с обикновено мнозинство (петдесет процента плюс една акция) от представените на събранието акции, освен когато действащото законодателство или Устава на Дружеството, приет под условие, че дружеството придобие публичен статут, изискват по-високо мнозинство за вземането на някои решения. Съгласно Търговския закон решението за увеличаване на капитала на акционерно дружество чрез издаване на нови акции се взима от Общото събрание на акционерите с мнозинство 2/3 от гласовете на представените акции, а в случай на увеличаване на капитала чрез капитализиране на печалбата – ¾ от представените акции.

В съотвествие с изложеното, проекто-уставът на „Спиди“ ЕАД изисква решението за увеличавене на капитала да се взема с с мнозинство 2/3 от представените акции, с изключение на увеличаването на капитала чрез капитализиране на печалбата, за което е необходимо мнозинство от ¾ от представените на Общото събрание акции.

Съгласно разпоредбата на чл. 27, ал. 3, предложение второ и ал. 4 на същия член, в случая на придобиване или разпореждане с дълготрайни активи решението на Общото събрание се взима с мнозинство ¾ от представения капитал.

Членовете на Съвета на директорите на дружеството са длъжни да отговарят вярно, изчерпателно и по същество на въпроси на акционерите, задавани на общото събрание, относно икономическото и финансовото състояние и търговската дейност на дружеството, освен за обстоятелства, които представляват вътрешна информация. Акционерите могат да задават такива въпроси независимо дали те са свързани с дневния ред.

Общото събрание не може да приема решения, засягащи въпроси, които не са били включени в дневния ред и оповестени съобразно разпоредбите на чл. 223 и 223а от ТЗ, освен когато всички акционери присъстват или са представени на събранието и никой не възразява повдигнатите въпроси да бъдат обсъждани. Решенията на Общото събрание влизат в сила незабавно, освен ако действието им не бъде отложено, или ако според закона те влизат в сила след вписването им в търговския регистър.

За проведеното заседание на ОСА се съставя протокол в съответствие с приложимото право. В протокола се записват резултатите от гласуването по всяка точка от дневния ред като изрично се посочва информация относно броя на акциите, по които са подадени действителни гласове, каква част от капитала представляват, общия брой на действително подадените гласове, броя подадени гласове „за", „против" и броя на въздържалите се. Дружеството е длъжно да изпрати на КФН протокола от заседанието на общото събрание в срок три работни дни от провеждането на събранието, както и да го публикува на своята интернет страница за срок, не по-кратък от една година. Протоколите и документите, свързани с ОСА, се пазят най-малко 5 (пет) години.

# *Кратко описание на всяка разпоредба на учредителния договор, устава, хартата, или правилниците за вътрешния ред на емитента, която би довела до забавяне, отлагане или предотвратяване на промяна в контрола на емитента*

В Устава на Дружеството, приет под условие, че дружеството придобие публичен статут или правилниците за вътрешния ред на емитента не са предвидени разпоредби, които биха довели до забавяне, отлагане или предотвратяване на промяна в контрола на емитента.

# *Указание за учредителния договор, устава, хартата, или правилниците, ако има такива, които управляват праг на собственост, над който акционерната собственост трябва да бъде оповестена*

Уставът, приет под условие, че дружеството придобие публичен статут и вътрешните актове на дружеството не съдържат разпоредби, които установяват праг на акционерна собственост, над който тя трябва да бъде оповестена.

Това задължение произтича от разпоредбите на чл. 145 и следв. от ЗППЦК и Наредба № 39 (обн., ДВ, бр. 103 от 07.12.2007 г.) за разкриване на дялово участие в публично дружество, които уреждат изискванията за разкриването на участие в Дружеството.

Съгласно разпоредбата на чл. 145, ал. 1 всеки акционер, които придобие или прехвърли пряко и/или по чл. 146 право на глас в Общото събрание на публично дружество, е длъжен да уведоми Комисията и публичното дружество, когато:

* В резултат на придобиването или прехвърлянето правото му на глас достигне, надхвърли или падне под 5 на сто или число, кратно на 5 на сто, от броя на гласовете в общото събрание на дружеството;
* Правото му на глас надхвърли, достигне или падне под праговете по т. 1 в резултат на събития, които водят до промени в общия брой на правата на глас въз основа на информацията, оповестена съгласно чл. 112д от ЗППЦК.

Правото на глас се изчислява въз основа на общия брой акции с право на глас, независимо от това дали за упражняването на правото на глас е наложено ограничение. Изчисляването се извършва за всеки отделен клас акции. Когато достигането или преминаването на праговете по чл. 145, ал. 1 от ЗППЦК е в резултат на пряко придобиване или на прехвърляне на акции с право на глас, задължението за уведомяване възниква и за Централния депозитар.

Съгласно чл. 148, ал. 3 от ЗППЦК, задължението за уведомяване по чл. 145, ал. 1 и чл. 146, ал. 1 от ЗППЦК се изпълнява незабавно, но не по-късно от 4 работни дни от деня, следващ деня, в който акционерът или лицето по чл. 146, ал. 1 от ЗППЦК:

* узнае за придобиването, прехвърлянето или за възможността да упражнява правата на глас съгласно чл. 146 от ЗППЦК, или на който съобразно конкретните обстоятелства е бил длъжен да узнае, независимо от датата, на която е извършено придобиването, прехвърлянето или е възникнала възможността за упражняване на правата на глас;
* е уведомено за настъпването на събитията по чл. 145, ал. 1, т. 2 от ЗППЦК.

Задължението за уведомяване по чл. 145, ал. 3 от ЗППЦК се изпълнява най-късно до края на деня, следващ придобиването или прехвърлянето на акциите.

Ако обаче промяната в дяловото участие представлява вътрешна информация, например налице е промяна в контрола върху публичното дружество, тази промяна трябва да бъде публично оповестена незабавно, но не по-късно от следващия работен ден след деня на нейното извършване.

Информация за промяната в дяловото участие се оповестява в публичния регистър, воден от КФН и бюлетина на БФБ. Ако промяната в дяловото участие касае юридическото лице, уведомлението до Дружеството, КФН и БФБ трябва също да разкрива лицата, които контролират пряко или непряко това лице и начина, по който те упражняват контрол.

# *Описание на условията, наложени от учредителния договор, устава, хартата или правилниците, които управляват промени в капитала, когато такива условия са по-строги отколкото се изисква по закон*

Уставът на дружеството, приет под условие, че дружеството придобие публичен статут, не предвижда условия за промени в капитала на дружеството, които да са по- рестриктивни от условията на действащото законодателство.

# *Значителни договори*

За последните две години, предхождащи датата на изготвяне на настоящия документ, дружеството и другите дружества от групата, нямат съществени договори, както и такива на значителна стойност, сключени извън обичайната му дейност.

За последните две години, предхождащи датата на изготвяне на настоящия документ, дружеството и другите дружества от групата, нямат сключени договори (който не е договор, сключен като част от обичайната дейност), съдържащи условия, които да пораждат права или задължения, съществени за групата.

# *Информация за трети лица, изявление от експерти и декларации за всякакъв интерес*

В настоящия документ на „Спиди“ ЕАД не са включени изявления, доклади или други експертни становища, освен тези на експертите изготвили проспекта.

Данаил Данаилов, гр. София, ул. Самоковско шосе 1, е директор стратегическо и бизнес развитие в „Спиди Груп” АД и е със 17 години опит във финансовата и инвестиционната сфера. Същият няма значителен интерес, извън трудовите взаимоотошения в „Спиди Груп” АД и свързаните с него компании.

Красимир Тахчиев, гр. София, ж.к. Дружба 2, бл. 224, вх, В, ап. 80, е магистър по икономика, с дългогодишен опит в сферата на капиталовия пазар и участва в изготвянето на проспекта в качеството си на външен консултат, Същият няма значителен интерес в емитента.

Цитираните разпоредби на Устава на емитента, приет на извънредно Общо събрание на акционерите, под условие, че дружеството стане публично, проведено на 10.05.2012 г. и действащите нормативни и други актове, които регламентират публичното предлагане на ценни книжа в Република България са коректно възпроизведени и не са пропуснати никакви факти, които биха направили възпроизведената информация неточна или подвеждаща.

Информацията използвана от външни източници е възпроизведена точно и доколкото е известно на емитента и е имал възможност да се увери от информацията от трети лица, не са пропуснати факти, които да придадат на информацията неточен или подвеждаш характер.

# *Информация за участия*

Към момента на изготвяне на настоящия документ, емитентът притежава пряко 100 % от капитала на "Спиди" ЕООД, гр. Пловдив, ЕИК 115260535 и непряко 100% от капитала на "Трансбалкан" SRL, Румъния чрез "Спиди" ЕООД

# *Информация за мястото, времето и начина, по който може да бъде получена допълнителна информация, включително адрес, телефон, работно време и лице за контакти.*

|  |  |
| --- | --- |
|  |  |
|  |  |
| Адрес: | гр. София, ул. Самоковско шосе №1 |
| Телефон: | 02 8173 999 |
| Работно време: | От 9:30 ч. До 17:00 ч. |
| Лице за контакти: | Ана Бонева |

# *Приложени документи*

По време на периода на валидност на регистрационния документ, следните документи (или копия от тях), когато е приложимо могат да бъдат инспектирани:

* + Актуален устав на емитента.
  + Проекто-устав на емитента, приет на извънредно Общо събрание на акционерите, под условие, че дружеството стане публично.
  + Одитирани годишени финансови отчети за 2009 г., 2010 г. и 2011 г. (консолидиран и неконсолидиран), както и неодотирани финансови отчети за първо тримесечие на 2012 г. (консолидиран и неконсолидиран)
  + Проспект;
  + Декларации по чл. 81, ал. 5 от ЗППЦК и членовете на Съвета на директорите и съставителя на отчетите и одитора

Информация може да бъде получена от настоящи и потенциални инвеститори на адреса на управление на дружеството:

Изготвили регистрационния документ:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

/Красимир Тахчиев/

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

/Данаил Данаилов/

Долуподписаното лице, в качеството си на представляващ Дружеството, с подписа си, декларират, че Регистрационния документ отговаря на изискванията на закона.

\_\_\_\_\_\_\_\_\_\_\_\_\_\_\_\_\_\_\_\_\_

/Валери Мектупчиян/

1. \* Последните актуални данни от КРС са за 2010 г. [↑](#footnote-ref-1)